Rafizi penipu kata Abdul Latiff

Selepas dikritik hebat, termasuk ada yang mempertikaikan sama ada kekayaan dikumpulnya adalah hasil derma orang ramai, Timbalan Presiden PKR Rafizi Ramli, kembali memberi janji untuk menawarkan saham syarikat diasasnya Invoke Solutions Sdn Bhd (Invoke).

Bagaimanapun calon Pakatan Harapan (PH) kerusi Parlimen Pandan itu yang memegang lebih 70 peratus saham Invoke, tidak menyatakan dengan tepat bila saham itu akan ditawarkan.

Rafizi berkata demikian dalam kenyataan hari ini (8 November 2022) sebagai menjawab beberapa persoalan yang dibangkitkan oleh pelbagai pihak berhubung aset miliknya yang kini berjumlah RM18.85 juta.

Bagaimanapun, Ahli Majlis Pimpinan Tertinggi Bersatu Datuk Abdul Latiff Ahmad berkata Rafizi – yang pernah berjanji memberikan saham Invoke kepada kakitangannya lima tahun lalu – masih belum menjawab pemilikan sahamnya sedangkan beliau mengatakan firma itu adalah sebuah badan tidak berasaskan keuntungan.

Menurutnya Rafizi – pemimpin PKR yang kononnya sentiasa bercakap berkaitan ketelusan dan amanah – juga berjanji untuk mengagihkan saham itu kepada lebih 80 kakitangan sebagai penghargaan terhadap sumbangan mereka.

Timbalan presiden PKR itu harus menjelaskan bagaimana Invoke adalah badan “bukan untung” dan jika ya, bagaimana Rafizi mampu memiliki kekayaan RM16.7 juta dalam bentuk sahamnya, kata Abdul Latiff dalam satu kenyataan hari ini.

Latiff yang menyifatkan Rafizi sebagai ‘kaki penipu’ berkata pemimpin PKR itu gagal menjawab soalan yang dikemukakan dengan memuaskan, terutamanya sejak Invoke dibina atas sokongan dan sumbangan orang ramai.

“Sebaliknya, Rafizi memegang 73 peratus saham. Seorang taikun perniagaan bernama Lee Choo Boo memiliki blok kedua terbesar saham dan Wong Chen dari PKR saham ketiga terbesar. Bagaimana pula dengan 80 pekerja miskin Invoke yang dijanjikan bahagian Invoke?” tanya Latiff.

“Mengapa Rafizi mengelak daripada menjawab soalan-soalan ini dan sebaliknya cuba mengalihkan perkara itu dengan melemparkan kata-kata kesat kepada kami?”

Sebelum ini, Abdul Latiff mempersoalkan walaupun syarikat itu mengalami kerugian RM4.7 juta pada Disember 2021, dalam perisytiharan dikeluarkan Rafizi menunjukkan sehingga 31 Oktober lalu nilai sahamnya melonjak kepada RM17 juta.

Seorang bekas pemimpin PKR, Datuk Mohd Rashid Hasnon turut mempertikaikan kekayaan Rafizi sambil berkata:

“Invoke ditubuhkan oleh Rafizi kononnya untuk kepentingan awam. Invoke telah merayu dan menerima sokongan orang ramai melalui beberapa cara kutipan dana.

“Adakah Rafizi bersetuju Invoke menerima sokongan awam termasuk melalui beberapa cara kutipan dana walaupun beliau telah memasukkan wang beliau sendiri?

“Adakah Rafizi bersetuju bahawa saham Invoke yang kini bernilai berjuta-juta ringgit adalah sebab sokongan orang ramai dan publisiti terhadapnya untuk mendapatkan pilihan raya yang adil.”


403,637 duduki SPM mulai esok

Seramai 403,637 calon akan menduduki peperiksaan bertulis Sijil Pelajaran Malaysia (SPM) 2022 yang bermula esok (20 Februari 2023) hingga 15 Mac, melibatkan 3,355 pusat peperiksaan seluruh negara.

Kementerian Pendidikan (KPM) dalam kenyataan hari ini memaklumkan seramai 131,318 petugas peperiksaan telah dilantik bagi memastikan kelancaran pengurusan dan pengendalian peperiksaan berkenaan di sebanyak 3,355 pusat peperiksaan di seluruh negara.

KPM juga mengingatkan semua calon agar merujuk jadual waktu peperiksaan bagi mendapatkan maklumat mengenai tarikh, masa, kod dan kertas peperiksaan serta arahan yang perlu dipatuhi semasa peperiksaan berlangsung.

“Jadual waktu peperiksaan boleh dimuat turun dari laman sesawang Lembaga Peperiksaan di pautan http://lp.moe.gov.my.

“Calon turut diingatkan supaya membawa dokumen pengenalan diri dan Pernyataan Pendaftaran Peperiksaan ke pusat peperiksaan,” kata KPM.

Pada masa sama KPM mengingatkan calon juga hendaklah mematuhi prosedur operasi standard dan peraturan yang ditetapkan bagi memastikan kelancaran pengurusan pengendalian peperiksaan SPM tahun 2022.


Kes Covid-19 di Australia melonjak, hospital hadapi tekanan

Sistem kesihatan Australia terus mengalami bebanan akibat lonjakan jangkitan baharu Covid-19 memecah rekod tiga hari berturut-turut, sekali gus memberi tekanan kepada pihak hospital dan melebihi kemudahan ujian saringan virus itu.

Lebih 53,000 kes baharu direkodkan di seluruh New South Wales dan Victoria, wilayah paling padat penduduk, dengan kedua-duanya melaporkan paras tertinggi kes baharu dalam sehari dan melebihi angka sekitar 47,800 kes di peringkat nasional.

Individu yang dimasukkan ke hospital di kedua-dua wilayah itu terus meningkat 10 peratus daripada sebelumnya dan pihak berkuasa memberi amaran angka kes akan melonjak lagi dalam tempoh beberapa minggu akan datang.

“Kita bakal berdepan dengan beberapa minggu yang mencabar,” kata Timbalan Setiausaha Kesihatan New South Wales, Susan Pearce.

Perdana Menteri Australia, Scott Morrison kini berada dalam tekanan kerana kes jangkitan semakin melonjak akibat daripada kelewatan melaksanakan ujian saringan Covid-19 dan kekurangan stok kit ujian kendiri, serta beliau dijangka akan bertemu dengan pemimpin di setiap wilayah bagi mengambil tindakan atas krisis tersebut.

Peningkatan kes Covid-19 dalam tempoh beberapa minggu kebelakangan ini didorong oleh jangkitan Omicron, mengakibatkan ramai penduduk melakukan ujian reaksi rantai polimerase (PCR) di pusat kemudahan kesihatan yang dibiayai kerajaan.

Keadaan itu menyebabkan pihak berkuasa memohon orang ramai hanya melakukan ujian saringan PCR sekiranya mengalami simptom, yang seterusnya menyebabkan kekurangan kit ujian antigen panas (RTK), boleh dilakukan di rumah namun perlu dibeli secara persendirian.

Morrison yang sepatutnya mengadakan pilihan raya Persekutuan sebelum Mei ini, bagaimanapun menolak pemberian subsidi pemberian kit ujian di setiap rumah.

Pegawai New South Wales memaklumkan pihaknya memperoleh berjuta-juta kit ujian RTK dan mendesak kerajaan Persekutuan untuk mendapatkan persetujuan untuk memberi subsidi kepada rakyatnya.

Sementara itu, wilayah Victoria juga meminta penambahan 10 juta kit ujian RTK dengan kumpulan pertama dijangka akan tiba dalam masa terdekat.

Sehingga kini, Australia merekodkan lebih 600,000 kes dan 2,290 korban akibat jangkitan Covid-19 sejak wabak itu mula menular pada awal 2020, dengan lebih separuh daripada angka keseluruhan itu dilaporkan sejak dua minggu lalu. – Agensi


Kita mula melihat cahaya di hujung terowong, kata Muhyiddin

Hasil semangat kebersamaan rakyat dalam membantu usaha kerajaan menangani cabaran pandemik Covid-19 yang melanda negara, kini kita mula melihat cahaya di hujung terowong, kata Tan Sri Muhyiddin Yassin.

Pengerusi Majlis Pemulihan Negara (MPN) itu berkata krisis kesihatan paling buruk yang dihadapi negara dan dunia tidak dinafikan menguji kerajaan dan rakyat khususnya yang terjejas punca pendapatan mereka, namun langkah tegas kerajaan menangani pandemik sudah menampakkan hasil yang positif kini.

Jelas Muhyiddin, pentadbirannya terdahulu mengambil langkah yang drastik ntuk menyelamatkan nyawa rakyat dan memelihara ekonomi daripada terjejas lebih teruk.

“Dalam masa-masa sukar sebelum ini, Kerajaan pimpinan saya telah bertindak tegas untuk menyelamatkan nyawa rakyat dan memelihara ekonomi daripada terjejas lebih teruk.

“Kita mengambil langkah drastik menutup sempadan negara dan melaksanakan Perintah Kawalan Pergerakan yang belum pernah dibuat sebelum ini,” katanya di Dewan Rakyat semasa perbahasan Rancangan Malaysia Ke-12 (RMK12) hari ini.

Untuk rekod, semasa pentadbiran kerajaan Perikatan Nasional (PN) sebelum ini, sebanyak lapan pakej bantuan dan rangsangan ekonomi bernilai lebih RM530 bilion diumumkan untuk rakyat, memberikan bantuan tepat pada masanya dan sangat diperlukan.

“Dengan ketahanan, kesabaran, dan semangat kebersamaan Malaysia Prihatin, Kerajaan dengan sokongan petugas barisan hadapan dan segenap lapisan rakyat hasilnya pada hari ini, kita mula melihat cahaya di hujung terowong,” katanya lagi.

Menurut mantan Perdana Menteri (PM) itu lagi, hasil langkah yang proaktif diambil kerajaan dalam pemberian vaksin Covid-19 diperkenalkan semasa pentadbirannya dan diteruskan kerajaan baharu juga sudah berjaya dan negara hampir mencapai imuniti berkelompok.

“Program Imunisasi Covid-19 Kebangsaan atau PICK merupakan kejayaan terbesar negara yang menyaksikan Malaysia antara negara terpantas di dunia dalam liputan vaksinasi populasi dewasa.

“Berdasarkan statistik Jawatankuasa Khas Jaminan Akses Vaksin Covid-19 (JKJAV), setakat 28 September, sejumlah 19,912,566 individu atau 85.1 peratus sudah lengkap divaksinasi manakala 21,993,709 individu atau 94 peratus telah menerima sekurangkurangnya satu dos vaksin,” katanya lagi.

Menyentuh berhubung RMK-12, Muhyiddin berkata merupakan yang pertama kali dibentang pada ketika negara masih berdepan cabaran Covid-19 dan ia amat penting bagi memastikan perancangan negara berjalan mengikut sasaran yang ditetapkan agar dapat memulihkan semula ekonomi dan membantu rakyat yang terjejas.

“RMK-12 akan menjadi `kick-start’ untuk mengembalikan era kemakmuran yang pernah kita nikmati bersama, malah mungkin lebih baik lagi, di mana kesejahteraan rakyat terus terpelihara, kelestarian pembangunan diutama dan transformasi struktur ekonomi diperkukuhkan,” ujarnya lagi.


Ketua jururawat meninggal dunia kerana Covid-19, bukan vaksin

Jabatan Kesihatan Negeri Selangor (JKNSelangor) menjelaskan kematian seorang ketua jururawat pada 14 Ogos lalu bukan disebabkan kesan sampingan vaksin Covid-19.

Pengarah JKNSelangor, Datuk Dr Sha’ari Ngadiman berkata kematian ketua jururawat itu adalah disebabkan jangkitan Covid-19 selain beliau juga menghidap barah.

Merujuk kepada video tular di media sosial pada 22 Oktober 2021 berkenaan insiden seorang ketua jururawat di Selangor yang meninggal dunia akibat daripada suntikan vaksin Covid-19, beliau berkata ketua jururawat itu telah ditawar vaksin pada 17 Februari 2021 tetapi menolak kerana risau kesan sampingan.

“Ketua jururawat tersebut merupakan seorang pesakit barah yang masih dalam tempoh cuti sakit barah selama dua tahun,” katanya dalam kenyataan hari ini.

Bagaimanapun, katanya pesakit mendaftar dalam MySejahtera serta telah memberi kebenaran secara sukarela dalam borang kebenaran mendapatkan suntikan vaksin Covid-19.

Beliau telah menerima dos pertama vaksin Covid-19 jenama Cominarty keluaran Pfizer-BioNTech pada 23 Julai 2021, dan mengalami gejala demam 12 hari selepas suntikan, tetapi tidak mendapatkan rawatan.

Dr Sha’ari berkata, pesakit mengalami kesukaran bernafas di rumah dan dibawa oleh ambulans ke hospital pada 7 Ogos 2021 iaitu 16 hari selepas suntikan.

“Di hospital, beliau dirawat sebagai pesakit suspek Covid-19 kategori 5. Keputusan ujian RTK Antigen didapati positif, sebelum dimasukkan ke unit rawatan rapi dan memerlukan bantuan pernafasan.

“Namun, keadaan pesakit semakin merosot dan disahkan meninggal dunia pada 14 Ogos 2021. Saringan kontak rapat terdapat dua ahli keluarga turut disahkan positif Covid-19,” katanya.


Helikopter jatuh mendadak: Radar

Sistem radar Pusat Kawalan Trafik Udara Kuala Lumpur (KLATCC) merekodkan kehilangan ketinggian mendadak oleh helikopter membawa seorang juruterbang yang terputus hubungan sebelum dilaporkan hilang di kawasan hutan sekitar Bidor hari ini.

Ketua Pegawai Eksekutif Pihak Berkuasa Penerbangan Awam Malaysia (CAAM) Datuk Kapten Chester Voo berkata pegawai kawalan trafik udara cuba menghubungi juruterbang walau bagaimanapun tiada panggilan kecemasan dibuat.

“Semakan daripada bacaan radar menunjukkan kehilangan ketinggian yang besar dalam masa kurang daripada satu minit.

“Kuala Lumpur Aeronautical Rescue Coordination Centre (KLARCC) di KLATCC telah segera diaktifkan untuk menentukan lokasi helikopter itu,” katanya dalam satu kenyataan.

Menurut kenyataan itu, helikopter Tentera Udara Diraja Malaysia dan Polis Diraja Malaysia kini berada di lokasi terakhir yang diketahui untuk menjalankan usaha mencari dan menyelamat (SAR).

CAAM mengesahkan bahawa sebuah helikopter jenis Eurocopter EC120B, pendaftaran N409HH yang dikendalikan oleh Heli Outpost Sdn Bhd. gagal dihubungi oleh KLATCC pada jam 12.16 tengah hari tadi.

Juruterbang itu berlepas dari Lapangan Terbang Sultan Abdul Aziz Shah, Subang, Selangor pada 11.37 pagi untuk penerbangan persendirian dan dijadualkan untuk mendarat pada 12.37 tengah hari di Lapangan Terbang Sultan Azlan Shah, Ipoh.

Pusat operasi pasukan SAR dibuka di Masjid Langkap dan Ketua Polis Perak Datuk Mohd Yusri Hassan Basri turut menghadiri taklimat pencarian di Balai Polis Bidor. – Bernama


Kekurangan pencapaian dan peluang pekerjaan bagi mereka yang berada dalam kemiskinan

Ramai, merentasi spektrum politik, melihat pendidikan sebagai kunci untuk menyelesaikan segala ketidaksamaan.

Perkara ini akan dapat direalisasikan sekiranya setiap anak Malaysia diberikan peluang yang sama dan akses kepada pendidikan berkualiti, menjadikan semuanya lebih baik.

Kanak-kanak yang datang daripada latar belakang yang kurang bernasib baik mempunyai peluang yang lebih tinggi untuk gagal.

Kanak-kanak dan orang muda yang hidup dalam masyarakat yang paling tidak dapat dipisahkan jauh lebih teruk di semua peringkat sistem pendidikan berbanding dengan latar belakang yang lebih kaya.

Ini yang disebut sebagai “jurang pencapaian”.

Memulakan pekerjaan sebelum dewasa, kemajuan melalui sekolah kadang-kadang terhenti, dan ramai kanak-kanak yang lebih tua masih bergelut dengan gred awal lewat kerjaya sekolah mereka.

Campurtangan kerajaan dalam usaha untuk membantu golongan muda yang kurang bernasib baik ke dalam pasaran buruh mesti dirancang dengan teliti dan mengambil kira keperluan serta pengalaman hidup mereka.

Abad ini telah menyaksikan pencapaian yang mengagumkan untuk golongan muda di serata dunia, tetapi yang termiskin masih ditinggalkan.

Kerajaan seharusnya berbuat lebih banyak untuk memastikan bahawa mereka yang kurang bernasib baik juga mendapat manfaat daripada sebarang keuntungan negara dan merealisasikan potensi dan cita-cita mereka.

Program dan dasar kerajaan mesti mengiktiraf kemahiran yang dimiliki oleh orang muda melalui kerja serta menawarkan peluang kedua untuk meningkatkan kemahiran literasi dan numerasi.

Disamping itu, memenuhi keperluan belia muda untuk keselamatan, akses kepada pekerjaan dan pemberdayaan harus dijadikan fokus pada setiap dasar yang melibatkan belia.

Terdapat keperluan mendesak untuk berfikir “luar dari kotak” dan membayangkan semula penyelesaian jangka panjang untuk membalikkan ketidaksamaan yang dihadapi kanak-kanak yang kurang bernasib baik.

Kesamaan peluang yang semakin meningkat, dalam konteks peningkatan ketaksamaan antara kehidupan rakyat, harus dijadikan matlamat bersama parti-parti politik tanahair.

Mahathir Hj Mohd Rais
Ketua Bahagian Bersatu Segambut

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri


Mungkin ada suntikan dos ketiga vaksin Covid-19

Kerajaan sedang meneliti pelbagai data dalam merancang membeli lebih banyak vaksin Covid-19 susulan tindakan beberapa negara maju kini membuat pembelian tambahan bekalan pada tahun depan, rentetan jangkaan keperluan untuk suntikan ketiga.

Sehubungan itu, Menteri Penyelaras Program Imunisasi Covid-19 Kebangsaan (PICK), Khairy Jamaluddin berkata Jawatankuasa Khas Jaminan Akses Bekalan Vaksin (JKJAV) sedang meneliti data tertentu berhubung perkara itu.

“Data itu perlu diteliti secara khusus kerana beberapa negara maju kini sedang buat pembelian tambahan bekalan vaksin Covid-19 pada tahun depan, kerana jangkaan keperluan untuk suntikan ketiga,” katanya.

Beliau berkata JKJAV akan mengkaji tempoh perlindungan menerusi pembentukan tindak balas sistem imunisasi badan individu selepas mereka melengkapi dua dos suntikan.

“Justeru, Malaysia menerusi JKJAV sedang mengkaji perkara ini supaya kita dapat buat keputusan, sama ada untuk mula buat rundingan perolehan vaksin pada tahun depan.

“Ini kerana penularan varian Delta dilaporkan di seluruh negara, termasuk menjadi punca peningkatan kes di United Kingdom menjangkau lebih 90 peratus,” katanya hari ini.

Sebelum ini, Ketua Pegawai Eksekutif Pfizer Albert Bourla berkata orang ramai ‘kemungkinan besar’ memerlukan dos ketiga vaksin Covid-19 dalam tempoh 12 bulan setelah memperoleh dos kedua.

Beberapa pihak sejak awal bulan ini, termasuk Bradford Royal Infirmary di West Yorkshire, England menjalankan ujian klinikal dos ketika bagi mengumpul bukti keberkesanannya terhadap virus Covid-19.

Pakar epidemiologi United Kingdom, Dr John Wright berkata ujian klinikal itu yang dikenali sebagai ‘CoV-Boost’ akan membantu untuk mendapatkan jawapan terhadap rangsangan penggunaan dos ketiga.

Wright berkata percubaan itu akan menguji tujuh pilihan berbeza, termasuk vaksin AstraZeneca, Pfizer, Novavax dan Janssen, dengan beberapa peserta akan hanya diberikan separuh dos.

Sementara itu, Khairy berkata Malaysia menerima lebih empat juta vaksin dari kilang di Belgium, selepas menjelaskan bayaran mengikut harga yang dipersetujui.

Katanya, EU tidak mengenakan sekatan eksport terhadap penghantaran bekalan vaksin yang dibeli oleh Malaysia.


Feri terbakar di Filipina, 7 orang disahkan maut

Insiden feri terbakar di Filipina meragut tujuh nyawa, menurut pengawal pantai dan saksi.

Dalam insiden kebakaran tersebut, penumpang terpaksa terjun ke laut bagi menyelamatkan diri dengan sebahagiannya lemas dan terbunuh, lapor AFP.

Kebakaran berlaku di atas feri Mercraft 2 ketika ia membawa 124 penumpang dari Pulau Polillo ke Real di wilayah Quezon di pulau utama Luzon.

Operasi mencari mangsa yang terselamat sedang dijalankan, dengan 105 penumpang diselamatkan setakat ini, kata jurucakap Pengawal Pantai Filipina Commodore Armando Balilo.


Dokumen PASleak tak sama format minit parti, jelas palsu: Sanusi

Datuk Seri Muhammad Sanusi Md Nor sekali lagi mendakwa dokumen PASleak yang tular baru-baru ini adalah jelas palsu, ia memandangkan format minit mesyuarat tersebut tidak sama dengan yang ditetapkan parti.

Pengarah Pilihan Raya PAS Pusat itu sebaliknya berkata penularan dokumen PASleak itu didalangi oleh tentera siber upahan parti tertentu yang mahu mencetuskan kekecohan dengan tujuan melemahkan parti Islam tersebut.

“Saya ada dalam parti ini dah lama dan minit mesyuarat Pas tak tulis macam itu, kami ada format tersendiri termasuk dari segi ejaan, urutan serta semua yang lain dan ia bukan begitu.

“Yang tulis tu orang bodoh saja, tulis benda macam itu lepas tu bagi orang baca,” katanya dipetik laporan media.

Katanya, selaku orang lama dalam kepimpinan parti terbabit, beliau tidak pernah mengetahui mengenai perancangan seperti dinyatakan dalam dokumen tersebut.

Sebelum ini, Naib Presiden PAS yang juga Menteri Besar Terengganu, Datuk Seri Dr Ahmad Samsuri Mokhtar turut menyifatkan dokumen tersebut sebagai ‘sampah’.

Pendedahan dokumen PASleak didakwa mengandungi perancangan sulit untuk menjatuhkan pemimpin UMNO yang tular di media sosial sebelum ini.

Ia adalah beberapa keratan didakwa minit mesyuarat yang menggariskan pelan untuk menjatuhkan UMNO dan Barisan Nasional termasuk rancangan menyegerakan usaha untuk memasukkan Presiden, Datuk Seri Ahmad Zahid Hamidi ke penjara.


Takut kalah PRN? Zahid kata UMNO sedia pertimbang rayuan ahli digantung

Kebimbangan UMNO bakal kalah teruk pada Pilihan Raya Negeri (PRN), Datuk Seri Ahmad Zahid Hamidi mengumumkan sedia menimbang rayuan bekas ahlinya yang digantung sebelum ini.

Pengumuman Presiden UMNO untuk menimbang rayuan bekas ahlinya yang dikenakan tindakan disiplin itu dibuat menjelang PRN di enam negeri yang bakal diadakan tidak lama lagi dan Ahli Majlis Tertinggi (MT) akan membuat keputusan muktamad selepas diteliti Lembaga Disiplin.

“Setakat ini banyak rakan yang digantung keahlian telah mengemukakan surat rayuan untuk diterima semula sebagai ahli UMNO. MT sangat terbuka untuk ambil sebarang cadangan Lembaga Disiplin.

Lazimnya laporan daripada Lembaga Disiplin untuk sokong atau tolak akan dibawa kepada Jawatankuasa Pengurusan seterusnya dibawa ke MT kerana hanya MT yang boleh membuat keputusan muktamad mengenai apa juga keputusan sama ada amaran, gantung atau pecat,” katanya dipetik laporan Bernama.

Zahid mengumumkan perkara itu semasa sidang media selepas ucapan penggulungan pada Perhimpunan Agung UMNO 2023 hari ini.

Zahid yang juga Timbalan Perdana Menteri turut mengesahkan setakat ini UMNO tidak menerima sebarang rayuan daripada bekas ahli yang telah dipecat untuk kembali ke pangkuan parti itu.

UMNO sebelum ini antaranya menggantung keahlian Ketua UMNO Bahagian Sembrong, Datuk Seri Hishammuddin Hussein dan bekas Naib Ketua Pemuda UMNO, Shahril Sufian Hamdan, bekas Ketua UMNO Bahagian Pasir Salak Datuk Seri Tajuddin Abdul Rahman untuk tempoh enam tahun.

Turut digantung keahlian ialah Ketua UMNO Bahagian Tebrau, Datuk Maulizan Bujang dan Ketua UMNO Bahagian Jempol, Datuk Seri Mohd Salim Shariff manakala antara yang dipecat ialah bekas Ahli Parlimen Rembau Khairy Jamaluddin yang juga bekas Timbalan Ketua Bahagian UMNO Rembau dan bekas Ketua Bahagian UMNO Ketereh Tan Sri Annuar Musa dan bekas Ketua Bahagian UMNO Tanjung Karang Tan Sri Noh Omar.


75.9 peratus populasi Malaysia lengkap divaksin sehingga semalam

Seramai 24,773,921 atau 75.9 peratus populasi Malaysia telah lengkap divaksin sejak Program Imunisasi Covid-19 Kebangsaan (PICK) dilancarkan 24 Februari lalu hingga semalam, lapor Kementerian Kesihatan (KKM), hari ini.

Dalam tempoh itu juga, 78.4 peratus atau 25,587,520 individu menerima sekurang-kurangnya satu dos daripada vaksin dua dos atau vaksin dos tunggal.

Sejak 13 Oktober lalu hingga semalam juga, seramai 900,201 warga emas berusia 60 tahun dan ke atas serta petugas barisan hadapan telah menerima dos penggalak masing-masing.

Keseluruhannya, lebih 51 juta dos vaksin Covid-19 telah diberikan kepada populasi negara.

Sementara itu, jumlah individu dewasa yang melengkapkan suntikan vaksin masing-masing meningkat kepada 22,278,477 penerima atau 95.2 peratus daripada keseluruhan 45,849,574 dos yang diberikan kepada golongan itu sehingga semalam.

Sebanyak 97.7 peratus atau 22,854,725 individu dewasa lagi menerima sekurang-kurangnya satu dos.

Sejak 20 September hingga semalam, seramai 2,495,444 atau 79.3 peratus remaja berusia 12 tahun hingga 17 tahun telah lengkap divaksin.

Sementara 86.8 peratus atau 2,732,795 remaja menerima sekurang-kurangnya satu dos daripada keseluruhan 5,228,239 dos vaksin yang diberikan kepada golongan itu.

Sebanyak 13.2 peratus remaja dan 2.3 peratus individu dewasa belum divaksin.


Raja Perlis perkenan masjid terus baca Qunut Nazilah 7 hari 7 malam

Majlis Agama Islam dan Adat Istiadat Melayu Perlis (MAIPs) mengarahkan semua masjid di negeri itu membaca Qunut Nazilah pada rakaat terakhir setiap solat fardu selama tujuh hari berturut-turut, bermula solat Jumaat hari ini.

Raja Muda Perlis Tuanku Syed Faizuddin Putra Jamalullail bertitah arahan tersebut mendapat perkenan Raja Perlis Tuanku Syed Sirajuddin Putra Jamalullail setelah meneliti perkembangan semasa pencerobohan dan serangan tentera Israel ke atas rakyat Palestin beribadah di Masjid Al-Aqsa pada 7 Mei lalu.

“Dengan kurnia limpah perkenan DYMM Raja Perlis, Tuanku Syed Sirajuddin Ibni Almarhum Tuanku Syed Putra Jamalullail, setelah meneliti perkembangan semasa tindakan pencerobohan dan serangan oleh tentera Israel dan pendatang haram Yahudi ke atas Rakyat Palestin dan umat Islam yang beribadah di Masjid Al-Aqsa pada 7 Mei 2021.

“Dengan bertauhid dan bertawakkal kepada Allah, adalah dengan ini diperintahkan kepada semua masjid-masjid di Negeri Perlis untuk meneruskan lagi bacaan Qunut Nazilah pada rakaat terakhir solat 5 waktu selama 7 hari dan 7 malam bermula daripada Solat Jumaat 14 Mei 2021 sehingga Solat Jumaat 21 Mei 2021.

“Lafaz doa Qunut Nazilah yang disediakan oleh Jabatan Mufti Negeri Perlis adalah seperti yang dilampirkan,” titah baginda dalam kenyataan hari ini.

Raja Muda Perlis bertitah, pencerobohan dan serangan tentera Zionis ke atas masjid yang ketiga paling suci dalam Islam, ketika umat Islam sedang beriktikaf dan bertarawih bagi menghidupkan 10 hari terakhir dalam bulan Ramadan serta dalam suasana Syawal, merupakan tindakan kejam lagi tidak berprikemanusiaan.

“Saya menyeru kepada seluruh rakyat Perlis tercinta agar turut memperuntukkan doa kesejahteraan dan keselamatan buat saudara kita di Palestin,” titah baginda.

Contoh doa qunut untuk umat Islam di Palestin.


Pemberian musim pilihan raya: Dulu dedak, sekarang halal?

Kerajaan sekali lagi dikritik berkait isu pemberian ketika musim pilihan raya yang dilihat sudah berubah nada apabila berkuasa.

Ketua Penerangan Sayap Bersekutu Bersatu, Datuk R Sri Sanjeevan berkata ketika menjadi pembangkang, Perdana Menteri, Datuk Seri Anwar Ibrahim mengkritik setiap pemberian kerajaan terdahulu dan disifatkan sebagai ‘dedak’.

Hari ini, setelah bergelar kerajaan, mereka turut menabur dedak kepada rakyatketika  musim pilihan raya.

“Hari ini ia disebut pula sebagai pemberian dan inisiatif untuk rakyat, itu juga ketika pilihan raya negeri (PRN). Mana satu pendirian dan prinsip anda? Dulu semua tidak boleh dan tidak betul, hari ini semuanya halal?

“Bukankah itu dikatakan rasuah dan kerajaan hari ini sangat menentang budaya itu, hari-hari kritik pimpinan pembangkang dan sebagainya. Sepatutnya nada ini juga sama untuk pimpinan dalam kerajaan. Jangan cakap flip flop begini,” katanya, lapor MalaysiaGazette.

Kata Sanjeevan, rakyat lebih bijak dalam menilai dan akan mentafsirnya pada kertas undi, 12 Ogos ini.

“Kita tengok nanti bagaimana rakyat bertindak. Hari ini rakyat jauh lebih bijak dan sudah tahu hak serta kepentingan mereka, mereka tidak akan terima ahli politik cakap flip flop.

“Masa PRU-15 juga macam-macam tuduhan, dakwaan antara BN dan PH tapi bila sudah jadi kerajaan semuanya boleh sahaja,” katanya.

Sehari sebelum penamaan calon, Timbalan Perdana Menteri, Datuk Seri Ahmad Zahid mengumumkan geran tambahan berjumlah RM100,000 kepada Persatuan Belia Gabungan Lembaga Kemajuan Terengganu Tengah (Ketengah) selain peruntukan sebanyak RM250,000 untuk Majlis Belia Malaysia Terengganu.

Turut diumumkan peruntukan sebanyak RM200,000 bagi persatuan permotoran di negeri itu malah katanya jumlah itu mungkin bertambah bergantung kepada prestasi golongan itu dalam pilihan raya negeri (PRN) pada 12 Ogos ini.

Sementara Anwar mempertahankan pengumuman dibuat anak muridnya itu sambil menegaskan ia dibuat sebelum hari penamaan calon.


PM, NEC sokong usaha Perkeso bantu 200,000 Orang Bekerja Sendiri

Majlis Pekerjaan Negara (NEC) yang dipengerusikan Perdana Menteri, Tan Sri Muhyiddin Yassin menyokong usaha Pertubuhan Keselamatan Sosial (Perkeso) untuk membantu 200,000 pekerja aktif daripada kategori Orang Bekerja Sendiri (OBS) menjelang akhir tahun ini.

Dalam kenyataannya semalam, Perkeso memaklumkan bahawa NEC juga memperakui rancangannya untuk memperluas liputan perlindungan keselamatan sosial yang diberikan kepada pelbagai kumpulan OBS melalui inisiatif kolaborasi bersama beberapa pihak lain.

Kolaborasi itu termasuk dengan Kementerian Pengangkutan atau persatuan pekerja seperti Lembaga Kemajuan Perikanan Malaysia dan Persatuan Seniman Malaysia, kata Perkeso.

“Perkeso telah memaklumkan terdapat peningkatan positif dalam jumlah OBS termasuk pekerja gig yang mendapat perlindungan sosial daripada pertubuhan itu semasa mesyuarat ketiga NEC yang dipengerusikan Perdana Menteri Tan Sri Muhyiddin Yassin, semalam,” kata kenyataan itu.

Setakat ini, jumlah OBS aktif melebihi 142,000 individu, meningkat daripada 2,338 individu pada 2017; lebih 71,000 pada 2019 dan lebih 80,000 pada 2020.

“Lonjakan ini adalah hasil pengiktirafan kerajaan terhadap peranan penting yang dimainkan oleh mereka yang bekerja sendiri termasuk pekerja gig terutamanya dalam mendepani pandemik Covid-19 yang melanda,” kata kenyataan itu.

Pengiktirafan itu membolehkan Perkeso dengan sokongan Kementerian Kewangan menerusi pelbagai pakej rangsangan yang diperkenalkan merangka tiga program padanan caruman bagi perlindungan sosial ke atas golongan bekerja sendiri termasuk PenjanaGig, Skim Pekerjaan Sendiri (SPS) Lindung dan SPS Prihatin Wanita.

Selain itu, Perkeso juga bersama-sama Kementerian Sumber Manusia merancang untuk meminda Akta Sistem Insurans Pekerjaan yang akan memberikan perlindungan kepada kumpulan OBS apabila berlaku kehilangan pekerjaan atau pendapatan akibat daripada kejutan ekonomi, bencana alam dan lain-lain.

“OBS yang kehilangan pekerjaan atau pendapatan akan diberi akses kepada perkhidmatan pekerjaan menerusi portal MYFutureJobs dan program pasaran buruh aktif di bawah Perkeso yang akan membantu dalam mengurangkan tempoh masa pengangguran dan juga peningkatan kerjaya mereka,” kata kenyataan itu.


Operasi besar-besaran pematuhan SOP Covid-19 esok

Pihak berkuasa akan melancarkan operasi besar-besaran pematuhan prosedur operasi standard (SOP) secara bersepadu esok, dengan tumpuan diberi kepada negeri dan wilayah yang merekodkan jangkitan harian tinggi Covid-19, khusus di Selangor dan Kuala Lumpur.

Menteri Dalam Negeri Datuk Seri Hamzah Zainuddin berkata Op Patuh akan membabitkan pelbagai agensi dengan diketuai Ketua Polis Daerah akan menyasarkan kawasan perindustrian, terutama tempat penginapan pekerja yang berisiko tinggi.

“Tindakan tegas tanpa kompromi akan diambil terhadap mana-mana pihak yang didapati melanggar SOP serta arahan kerajaan di bawah Akta Pencegahan dan Pengawalan Penyakit Berjangkit 1988 dan akta-akta sedia ada yang lain,” katanya hari ini.

Beliau memberi amaran tindakan lebih tegas akan diambil terhadap majikan yang didapati melanggar SOP Fasa Satu Kawalan Pergerakan Pelan Pemulihan Negara (PPN).

Hamzah pihak berkuasa menerima maklumat ada majikan yang tidak melaksanakan kuarantin ke atas pekerja yang menjadi kontak rapat kepada kes positif.

“Banyak tangkapan di Selangor dan Kuala Lumpur ini, apabila kita tanyakan, sesetengah daripada pekerja ini maklumkan kepada kita kawan dia dah kena Covid-19 tetapi yang lain tidak dikuarantin.

“Semua maklumat ini kita ambil dan kita buat esok dan kita tangkap dengan majikan sekali kerana bukan hanya telah melakukan kesalahan tetapi mereka benar-benar menzalimi pekerja-pekerja mereka,” katanya.

Mengulas lanjut mengenai Op Patuh besar-besaran itu, Hamzah berkata pihak berkuasa akan menggerakkan aset strategik seperti helikopter dan dron serta mengadakan sekatan jalan raya bergerak bagi mengelakkan pekerja melarikan diri.

“Selalunya bila kita masuk pintu depan, dia (pekerja) akan keluar ikut pintu belakang. Jadi dengan adanya helikopter dan dron ini kita dapat melihat keseluruhan kawasan berkenaan,” katanya.

Mengenai Op Patuh dalam tempoh 25 hingga 30 Jun lalu, beliau berkata sebanyak 126,207 premis seperti kilang, asrama pekerja dan premis perniagaan telah diperiksa.

Hasil pemeriksaan tersebut, sebanyak 602 kompaun telah dikeluarkan terhadap kilang dan premis, manakala 60 premis telah diarahkan tutup, katanya.

Dalam tempoh 1 hingga 28 Jun lepas pula, seramai 744 pendatang tanpa izin ditahan melalui 169 operasi di seluruh negara.


[KEMAS KINI] Kluster komuniti baharu meningkat, kematian turut naik

Jumlah kematian akibat Covid-19 di seluruh negara dalam tempoh 24 jam sehingga 12 tengah hari tadi kembali memperlihatkan peningkatan apabila 84 kes direkodkan, berbanding 62 kematian semalam.

Ia membabitkan 77 warganegara dan tujuh bukan warga negara.

Selangor terus menjadi negeri tertinggi kes kematian apabila mencatatkan 46 kes, seiring dengan peningkatan jumlah jangkitan baharu yang dilaporkan dalam tempoh itu sebanyak 2,885 kes.

Terdahulu, Ketua Pengarah Kesihatan, Tan Sri Dr Noor Hisham Abdullah memaklumkan dalam tempoh itu 6,988 kes baharu dilaporkan, termasuk lima kes import, membabitkan dua warganegara dan tiga bukan warganegara.

Daripada jumlah itu, katanya, 6,983 adalah kes tempatan membabitkan 5,271 warganegara dan 1,712 bukan warganegara.

“Sebanyak 65,453 kes jangkitan Covid-19 masih aktif, dengan 917 pesakit dirawat di unit rawatan rapi. Daripada jumlah itu 445 pesakit memerlukan alat bantuan pernafasan,” katanya dalam kenyataan hari ini.

Pada masa sama, Dr Noor Hisham berkata 21 kluster baharu juga dilaporkan dalam tempoh itu menjadikan keseluruhan sebanyak 2,865 dengan 1,978 kluster telah ditamatkan dan 887 lagi masih aktif.

Berdasarkan data yang dikeluarkan Kementerian Kesihatan Malaysia (KKM) hari ini, jangkitan di dalam komuniti memperlihatkan peningkatan apabila sembilan kluster kategori itu dikesan.

Bagaimanapun, kluster tempat kerja kekal menjadi penyumbang jumlah jangkitan harian apabila 11 kluster dikesan dalam tempoh 24 jam sehingga 12 tengah hari tadi.

Kelantan merekodkan lima kluster baharu komuniti membabitkan 48 pesakit; diikuti masing-masing satu di Titiwangsa, Kuala Lumpur (72 pesakit); Kota Belud, Sabah (27 pesakit); Pendang, Kedah (31 pesakit); dan Tangkak, Johor (18 pesakit).

Pulau Pinang merekodkan tiga kluster tempat kerja dan satu kumpulan berisiko tinggi.

Sebanyak tiga kluster tempat kerja masing-masing turut dilaporkan di Kedah dan Pulau Pinang; masing-masing dua kluster di Selangor dan Perak; dan masing-masing satu di Kuala Lumpur dan Perak.

Sementara itu, Dr Noor Hisham berkata antara 23 Jun hingga semalam (30 Jun 2021), sebanyak 28 kes varian baharu virus SARS-CoV-2 telah dilaporkan di seluruh negara.

“Daripada jumlah itu, sebanyak 25 kes adalah Variant of Concern (VOC) manakala tiga kes lagi adalah Variant of Interest (VOI) yang membabitkan 18 kes varian Delta; varian Beta (lima); varian Kappa (tiga); dan varian Alpha (dua).

“Ini menjadikan jumlah kumulatif kes yang dijangkiti oleh virus SARS-CoV-2 yang dikategorikan sebagai VOC dan VOI adalah sebanyak 217 kes. Daripada jumlah yang dikesan tersebut, 198 kes adalah VOC manakala 19 kes adalah VOI,” katanya.

Negeri yang melaporkan VOC dan VOI ialah Pahang, Kuala Lumpur, Sabah, Melaka, Labuan, Negeri Sembilan, Johor, Kedah, Terengganu, dan Selangor.


Tiada PKP, sekatan balik raya: PM

Orang ramai, untuk tahun ketiga penularan wabak Covid-19, tidak lagi akan dihalang daripada pulang ke kampung bagi menyambut Aidilfitri tahun ini, kata Perdana Menteri Datuk Seri Ismail Sabri Yaakob.

Kerajaan tidak akan melaksanakan kembali Perintah Kawalan Pergerakan (PKP) dan sekatan untuk pulang ke kampung bagi sambutan Hari Raya Aidilftri tahun ini, katanya lapor Bernama.

Perdana Menteri berkata sektor ekonomi dan sosial serta pergerakan rentas negeri telah dibenarkan kembali seperti biasa, dan jika kes meningkat di sesuatu kawasan, Perintah Kawalan Pergerakan Diperketatkan (PKPD) secara bersasar akan dilakukan di kawasan terbabit sahaja.

“Sudah ada orang yang buat spekulasi macam-macam, termasuk kononnya tak boleh balik raya kerana kes meningkat semula sejak beberapa hari lepas, namun jangan bimbang, kita tidak akan tutup lagi seluruh negara, atau negeri atau daerah kerana jaminan sudah diberikan.

“Pergerakan rakyat juga seperti biasa, tetapi kita akan memfokus kepada kawasan sasaran yang banyak berlaku penularan kerana kita ada PKPD. Jika kampung itu yang dikenakan PKPD, maka mereka dari kampung itu sahaja yang tidak boleh pulang,” katanya pada sidang media selepas menghadiri perjumpaan tertutup bersama petugas Jabatan Kemajuan Masyarakat (Kemas) di Pejabat Kemas Bera, Pahang, hari ini.

Dalam perkembangan lain, Ismail Sabri yang juga Ahli Parlimen Bera berkata cadangan prosedur operasi standard (SOP) Pilihan Raya Negeri (PRN) Johor akan dibentang dalam mesyuarat sidang khas Majlis Keselamatan Negara (MKN) yang akan turut dihadiri wakil parti-parti pembangkang.

Beliau berkata Kementerian Kesihatan (KKM) akan mengemukakan cadangan SOP itu secara terperinci, kerana keutamaan adalah untuk mengelakkan berlaku peningkatan kes positif Covid-19 akibat PRN itu, selain turut mengambil kira jumlah kes baharu yang kembali mencecah 4,000 kes sejak beberapa hari lepas.

“Kita tidak boleh selesa dan perlu terus membendung (penularan Covid-19) walaupun kita mengatakan perlu hidup dengan Covid-19 pada masa depan. Kita mengharapkan supaya kes terus menurun sehingga bawah 1,000 supaya kita boleh mengumumkan Malaysia sebagai endemik, bukan lagi pandemik.

“Kita serahkan kepada KKM untuk menentukan SOP secara terperinci dan saya boleh memanggil mesyuarat sidang khas MKN untuk membincangkannya,” kata Ismail Sabri.

PRN Johor perlu diadakan ekoran pembubaran Dewan Undangan Negeri (DUN) berkuat kuasa semalam selepas Sultan Johor Sultan Ibrahim Sultan Iskandar berkenan menandatangani watikah pembubaran selepas menerima menghadap Menteri Besar Datuk Hasni Mohammad di Istana Bukit Serene, Johor Bahru.


(KEMAS KINI) Jangkitan baharu lepasi 3,000

Jangkitan baharu Covid-19 dalam tempoh 24 jam lalu mula melebihi 3,000 kes berbanding 2,733 yang dicatatkan semalam.

Menurut laporan terkini Kementerian Kesihatan (KKM), kes baharu Covid-19 hari ini mencecah 3,142 kes, menjadikan jumlah kumulatif Civid-19 ialah 401,593 kes.

Ketua Pengarah Kesihatan, Tan Sri Dr Noor Hisham Abdullah, berkata Selangor mencatatkan kes harian baharu tertinggi hari ini iaitu sebanyak 1,019 kes.

“Ia diikuti Kelantan sebanyak 523 kes, Wilayah Persekutuan Kuala Lumpur sebanyak 440 kes, Sarawak 416 kes, Johor 194 kes,” katanya hari ini.

Mengulas lanjut, Dr Noor Hisham berkata, sebanyak 26,719 kes aktif direkodkan ketika ini dengan 306 kes ditempatkan di Unit Rawatan Rapi (ICU) dan 151 memerlukan bantuan pernafasan.

“Sementara itu, 15 kematian baharu akibat Covid-19 turut dicatatkan, menjadikan kes kematian keseluruhan melonjak kepada 1,477 atau 0.37 peratus daripada keseluruhan kes di Malaysia.

“Semua kes kematian membabitkan rakyat tempatan dengan enam kes di Sarawak, dua di Kelantan dan masing-masing satu di Johor, Selangor, Sabah, Pulau Pinang, Perak, Negeri Sembilan serta Pahang,” katanya.

Tambahnya, terdapat 12 kluster baharu yang telah dikenal pasti pada hari ini yang melibatkan empat kluster sektor pendidikan termasuk dua kluster institusi pendidikan Kementerian Pendidikan Malaysia (KPM), empat kluster komuniti, dua kluster tempat kerja, dan masing-masing satu kluster kumpulan berisiko tinggi, dan kluster keagamaan.

Dalam pada itu jelasnya, sebanyak 1,822 kes sembuh direkodkan hari ini, menjadikan jumlah keseluruhan 373,397 kes sembuh atau 93 peratus daripada keseluruhan jangkitan di negara ini.


‘Bahaya jika DAP perintah negara’

Rakyat diberi peringatan masalah besar akan timbul sekiranya Pakatan Harapan (PH) memerintah kerana di dalam gabungan itu terdapat parti DAP yang mahu memansuhkan Akta Hasutan.

Pengerusi Perikatan Nasional Tan Sri Muhyiddin Yassin berkata desakan supaya akta itu dihapuskan pernah berlaku ketika beliau menjadi Menteri Dalam Negeri kerajaan PH selepas 2018 lalu.

Katanya pemimpin DAP dalam Jemaah Menteri, terutama Lim Guan Eng, melakukan desakan bertalu-talu supaya Akta Hasutan itu dimansuhkan, sekali gus akan menyebabkan keadaan negara tidak akan tenteram.

“Dia (Guan Eng dan DAP) minta supaya kerajaan menerusi kementerian saya untuk hapuskan Akta Hasutan. Apakah tujuannya untuk dihapuskan…

“Supaya terbukalah ruang untuk sesiapa saja mengkritik, menghina dan berbuat berbuat apa saja yang dia suka dan kalau berlaku huru-hara tak apalah… ini yang DAP mahukan,” katanya malam tadi.

Muhyiddin yang juga bekas Perdana Menteri berkata Akta Hasutan itu antara lain bertujuan untuk melindungi beberapa institusi penting dalam negara, seperti kedudukan Raja-Raja Melayu, agama Islam, hak keistimewaan Melayu dan bahasa Melayu.

“Bermakna kalau ada sesiapa pun, tak kira rakyat Malaysia ataupun bukan rakyat Malaysia. menghina perkara-perkara yang saya sebutkan tadi, akta ini boleh dikuatkuasakan untuk diambil tindakan pada mereka yang bertanggungjawab,” kataya lagi.

Beliau berkata itu antara beberapa sebab kenapa rakyat Malaysia perlu menolak PH dalam Pilihan Raya Umum Ke-15 (PRU-15) esok (19 November 2022).

Demikian juga dengan UMNO dan Barisan Nasional, kata Muhyiddin sambil menjelaskan beliau berada di dalam parti itu sebelum ini, tetapi sekarang ini sudah hancur akibat melakukan penyelewengan.

“Yang ini (UMNO/BN), bagi kita telah melakukan kerosakan besar kepada negara. Rosak, binasa negara kita kalau kita biarkan orang-orang yang terlibat menerima rasuah dipilih untuk menerajui Malaysia yang kita cintai ini,” katanya.

Sehubungan itu, Muhyiddin menasihatkan pengundi supaya tidak memberi walau satu undipun kepada parti yang terlibat dengan rasuah dan penyelewengan.

“Apabila kedua-dua parti berkenaan (PH dan BN) sudah sedemikian rupa, maka rakyat perlu memilih Perikatan Nasional untuk melakukan perubahan, membasmi rasuah, selain mewujudkan Kerajaan Persekutuan yang Prihatin, Bersih dan Stabil,” katanya.


Nanta nafi memihak kepada AirAsia

Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi menafikan dakwaan bahawa beliau memihak kepada syarikat penerbangan AirAsia dalam isu kelewatan penerbangan syarikat itu baru-baru ini.

Nanta berkata pihaknya memahami isu berkaitan syarikat penerbangan tertakluk di bawah Kementerian Pengangkutan dan Suruhanjaya Penerbangan Malaysia (MAVCOM), lapor Bernama.

Bagaimanapun, Nanta berkata beliau dan kementeriannya mengambil langkah proaktif apabila menerima aduan daripada pengguna berkaitan isu kelewatan penerbangan dan tuntutan mereka terhadap syarikat terbabit.

“Disebabkan aduan dibuat kepada KPDNHEP dan di atas dasar kementerian ini yang prihatin dan menjaga hal ehwal pengguna, saya telah berhubung dengan syarikat AirAsia bagi mendapatkan penjelasan lanjut berkenaan masalah yang menimpa pengguna.

“Tuduhan yang mengatakan saya memihak kepada AiraAsia adalah tidak wajar dan saya berharap ia dapat dihentikan,” katanya dalam kenyataan di sini malam ini.

Nanta berkata beberapa kenyataan telah dikeluarkan di platform sosial media bagi berkongsi hasil libat urus bersama AirAsia termasuk hasil dan inti pati pertemuan antara KPDNHEP dengan pengurusan tertinggi AirAsia petang tadi.

Beliau berkata kenyataan yang dibuat tidak menyebelahi pihak AirAsia, malah beliau sendiri telah mendesak syarikat itu untuk memberi keutamaan kepada kebajikan pengguna yang terjejas dan terkesan.


Che’GuBard bidas menteri Islam, Hannah Yeoh isu program gereja

Muafakat Nasional (MN) membidas sikap membisu menteri dan wakil rakyat beragama Islam yang menyokong kerajaan Pakatan Harapan-Barisan Nasional (PH-BN) berhubung program mengajak belia bukan Kristian ke gereja yang didakwa dianjurkan agensi di bawah Kementerian Belia dan Sukan (KBS).

Pengerusi Penaja MN Negeri Sembilan, Badrul Hisham Shaharin turut mempersoalkan kenyataan Menteri Belia dan Sukan, Hannah Yeoh yang menuduh kenyataan beliau sebagai fitnah sebelum setiausaha politiknya membuat laporan polis.

“Hannah Yeoh, apa yang fitnah? Penganjur program rekrut bukan Kristian ke gereja itu bukan agensi di bawah Kementerian Belia dan Sukan ka?

“Atau program ajak bukan Kristian itu tidak wujud ?

“Kalau program itu tidak salah kenapa panik hingga agensi bawah KBS itu padam poster ajak belia bukan Kristian ke gereja?,” soal Badrul Hisham atau lebih dikenali sebagai Che’GuBard dalam kenyataan hari ini (14 Mac 2023).

Beliau turut mengingatkan berhubung Perkara 11 Perlembagaan Malaysia yang menyatakan dengan jelas bahawa Islam adalah agama Persekutuan.

Katanya, sebarang usaha mempromosi agama lain dalam kalangan umat Islam ialah jenayah.

“Semua bebas amal agama masing-masing tetapi promosi (dakwah) agama lain dalam kalangan (umat) Islam itu jenayah.

“Buat program bawa anak muda ke masjid tidak menjadikan program bawa bukan Kistian ke gereja (sebagai sah). Jelas ia mempromosikan Pluralisme dan liberalisme melampau.

“Jangan ingat kamu dah menteri, boleh guna kuasa menekan usaha pertahan agama dan bangsa,” kata Badrul Hisham sambil memetik ayat 6 surah Al-Kafirun yang bermaksud “Bagi kamu agama kamu, dan bagiku agamaku”.

Badrul Hisham turut mengingatkan bahawa Islam mengajar umatnya hormati semua agama dan melindungi mereka dalam mengamalkan agamanya.

“Namun dengan masuk campur urusan agama kami dan kamu sebar agama kamu dikalangan Islam itu “menjolok sarang tebuan”. Amaran jelas, program ajak pemuda bukan Kristian ke gereja pada 18 Mac di Church Of Our Lady of Lourdes, Klang, wajib dibatalkan.

“Kepada anggota Kabinet beragama Islam dan pemimpin kerajaan… mana maruah kamu bila akidah anak anak Islam diancam,” katanya lagi.

Menerusi hantaran di Facebooknya semalam, Badrul Hisham mempersoalkan sama ada Kristian Evangelist sudah mula melakukan gerak kerja apabila bakal mengadakan program itu.

Katanya sebuah NGO dengan dana daripada KBS sedang mencari belia bukan Kristian untuk dibawa ke gereja.

Susulan dakwaan Badrul Hisham itu, KBS menyangkal dakwaan mengenai sebuah agensi di bawah kelolaannya, Impact Malaysia telah menjadi ‘Kristian Evengelist’ seperti yang tular di media sosial ketika ini.

Hannah berkata, satu laporan polis telah dibuat ke atas Che’GuBard kerana telah mencetuskan dakwaan itu sekali gus memfitnah KBS.

Laporan polis itu telah dibuat oleh Setiausaha Politik KBS, Dayangku Norhazwani Awangku Marsal di Ibu Pejabat Polis Daerah Sentul pada jam 6 petang semalam.


Saya tidak menyangka untuk hidup, Tun M berterima kasih kepada pakar IJN

Tun Dr Mahathir Mohamad mengucapkan terima kasih kepada pakar-pakar perubatan Institut Jantung Negara (IJN) dan pakar perubatan jemputan atas kepakaran serta kebolehan mereka merawat beliau ketika menjalani rawatan di pusat rawatan jantung itu Januari lepas.

Bekas Perdana Menteri itu berkata beliau sudah percaya bahawa hayatnya sudah tiba namun dengan rawatan yang diberikan oleh doktor-doktor pakar, penolong doktor serta bantuan daripada pekerja-pekerja di IJN mereka berjaya memulihkan kesihatannya, lapor Bernama.

“Bagi saya ini adalah satu keajaiban, saya tidak menyangka untuk hidup. Saya menjangka akan mati kerana saya sudah tua dan saya juga menghidap penyakit yang serius yang memberi kesan… mula-mula jantung saya, apabila jantung lemah ia memberi kesan kepada paru-paru dan apabila paru-paru lemah ia memberi kesan kepada buah pinggang dan seterusnya.

“Tetapi entah bagaimana atau lebih tepat doktor memulihkan saya dan akhirnya saya dibenarkan keluar dan agak sihat, bukan seratus peratus tetapi cukup untuk saya meneruskan kerja yang perlu saya lakukan,” katanya menerusi saluran rasminya di YouTube CHEDET hari ini.

Tun Mahathir berkata ini sesuatu yang patut dibanggakan kerana rakyat Malaysia tidak perlu lagi ke mana-mana untuk mendapat rawatan kerana negara ini sudah mempunyai pakar perubatan yang boleh merawat penyakit serius seperti dialaminya.

“… seperti yang anda tahu saya juga dilatih sebagai doktor dan semasa saya bermula pada akhir 1950-an dan awal 1960-an, pada ketika itu terdapat ‘slot khas’ untuk doktor Malaysia terutama doktor Melayu, doktor-doktor di hospital pada masa itu dikenali sebagai pembantu pegawai perubatan… tidak ada orang Asia boleh menjadi pegawai perubatan… kerana tiada kepercayaan terhadap doktor Malaysia.

“Saya amat percaya bahawa kita boleh melakukan apa yang orang lain boleh lakukan. Semasa saya (sebagai perdana menteri) saya pernah bercakap bahawa Malaysia kita boleh… kita cekap,” katanya.

Dalam video berdurasi kira-kira lapan minit itu, Dr Mahathir yang juga Ahli Parlimen Langkawi, kekal bertenaga dan kelihatan sihat ketika menyampaikan ucapan berkenaan.

Dr Mahathir dimasukkan ke IJN pada 7 Jan bagi menjalani prosedur perubatan elektif sehari selepas itu dan dibenarkan keluar pada 13 Jan namun beliau dimasukkan ke institut berkenaan semula dan menerima rawatan sehingga dibenarkan pulang 5 Feb.


Rakyat tak sokong Najib diampun

Dua petisyen dilancarkan dalam talian berkaitan Pengampunan Diraja bagi membebas dan melepaskan bekas Perdana Menteri, Datuk Seri Najib Razak, mendapat undian berbeza.

Petisyen berkenaan dilancarkan di platform change.org. itu adalah “Petisyen kepada KDYMM Yang di-Pertuan Agong: Najib Tidak Wajar Diampunkan” digerakkan Gabungan Pilihan Raya Bersih dan Adil (Bersih) dan “Bebaskan Najib Razak Melalui Pengampunan Diraja” digerakkan individu bernama Ariff Lias.

Sehingga jam 4 petang ini menunjukkan “Petisyen kepada KDYMM Yang di-Pertuan Agong: Najib Tidak Wajar Diampunkan” mendapat jumlah tandatangan terbanyak iaitu 137,522.

Ia sekali gus menghampiri sasaran sebanyak 150,000 tandatangan untuk diraih sejak dilancarkan semalam.

Sementara itu, petisyen “Bebaskan Najib Razak Melalui Pengampunan Diraja” hanya mencatatkan 8,624 dengan sasaran sebanyak 10,000 tandatangan.

Kedua-dua petisyen memberi penjelasan tersendiri berhubung Pengampuan Diraja berkenaan.

Antara lain petisyen ‘Najib Tidak Wajar Diampunkan’ menyatakan:

“Ampun Tuanku, sebagaimana yang diputuskan oleh Mahkamah Persekutuan, beliau telah disabitkan bersalah menyeleweng dana awam melalui SRC International dan telah diberikan proses pengadilan yang seadilnya.

“Sebagai rakyat, patik-patik sekalian berasa sengsara dengan kesan korupsi oleh mereka yang diberi mandat membangun negara ini tetapi sebaliknya memenuhkan tembolok sendiri dengan kekayaan negara.

“Walaupun mungkin Najib tidak malu dengan perbuatannya, patik-patik sekalian rakyat terpaksa hidup menahan malu kerana negara terpalit sebagai kes kleptokrasi terbesar di dunia.

Sementara bagi petisyen menyokong, isu yang diketengahkan adalah berhubung dakwaan ketidakadilan perbicaraan serta kepincangan sistem kehakiman dalam kes SRC dihadapi Najib.

“Antaranya, Hakim YA Nazlan telah melanggar Etika Kehakiman 2009 dengan menyorokan penglibatannya bersama Maybank dan mencadangkan penubuhan SRC.

“Manakala Ketua Hakim Negara telah melanggar Seksyen 212, 217 Kanun Keseksaan kerana melindungi YA Nazlan daripada kesalahan ini apabila surat SPRM terhadap salah laku Nazlan bertarikh Februari 2023 kepada beliau tidak diambil apa apa tindakan,” tulis petisyen itu.


Tentera pakatan Arab Saudi balas serangan Houthi di Yaman

Pakatan tentera negara-negara Arab diketuai Arab Saudi lancarkan serangan udara ke atas ibu kota Yaman, sejurus selepas pemberontak Houthi yang disokong Iran mengaku bertanggungjawab ke atas serangan dron di Emiriah Arab Bersatu (UAE).

“Sebagai tindak balas kepada ancaman dan keperluan ketenteraan, serangan udara bermula di Sana’a,” kata Al-Ekhbariya yang dikendalikan kerajaan Arab Saudi di Twitter.

“Serangan ganas ke atas UAE adalah tindakan permusuhan. Tindakan Houthi menyasarkan orang awam di Arab Saudi dan UAE adalah jenayah perang yang pelakunya mesti bertanggungjawab,” kata Al-Ekhbariya dalam tweet.

Serangan dron berhampiran lapangan terbang Abu Dhabi menyebabkan sekurang-kurangnya tiga orang awam terbunuh, sementara beberapa lagi cederan dalam serangan di sekitar ibu negara.

Seorang warga Pakistan dan dua rakyat India terbunuh, kata agensi berita rasmi UAE, WAM. Lapan yang lain cedera, termasuk dua pekerja lapangan terbang dan enam orang di lokasi letupan lain, kata polis Abu Dhabi dalam satu kenyataan di Facebook.

Jurucakap pemberontak Houthi Yaman yang disokong Iran mengaku bertanggungjawab atas serangan itu, memberi amaran “UAE adalah negara yang tidak selamat selagi peningkatan agresifnya terhadap Yaman berterusan.”

“Lima peluru berpandu balistik dan sejumlah besar dron digunakan dalam operasi yang digelar sebagai ‘Operasi Taufan Yaman’ menyasarkan lapangan terbang Dubai dan Abu Dhabi, kilang penapisan minyak Musaffah di Abu Dhabi dan beberapa tapak dan kemudahan UAE yang penting dan sensitif,” jurucakap Houthi Brigedier Jeneral Yahya Saree memberitahu di saluran TV Al-Masirah.

Beberapa minit setelah militan Houthi mengaku bertanggungjawab, pakatan tentera Arab Saudi memulakan serangan.

Sekurang-kurangnya 12 orang terbunuh dan 11 cedera, menurut Al-Masirah, sebuah media yang dikendalikan oleh pemberontak Houthi yang mengawal ibu kota Yaman.

Pasukan penyelamat sedang mencari mangsa di bawah runtuhan bangunan yang musnah, lapor Al-Masirah.

Media kendalian Houthi juga melaporkan bahawa lebih daripada 24 serangan udara dilancarkan oleh pakatan Arab Saudi dalam tempoh 24 jam yang lalu di pelbagai kawasan di Yaman, menyebabkan kerosakan besar. – Agensi


Wanita di Sentul bukan Zalina, kata polis

Wanita kedua yang didakwa mirip bekas pembaca berita sebuah stesen televisyen, Zalina Shaharah Azman atau dikenali sebagai Zalina Azman yang ditemui di Sentul, Kuala Lumpur semalam, disahkan bukan pembaca berita itu yang dilaporkan hilang sejak 20 Nov tahun lepas.

Ketua Polis Daerah Shah Alam ACP Mohd Iqbal Ibrahim berkata hasil semakan identiti melalui cap jari wanita berkenaan mendapati dia bukan Orang Hilang (OH) yang dicari, lapor Bernama.

“Pihak polis Ibu Pejabat Daerah Shah Alam telah membawa wanita berkenaan ke Jabatan Pendaftaran Negara (UTC Shah Alam) dan hasil semakan mendapati wanita tersebut bukanlah OH yang dicari. Pengecaman oleh ahli keluarga juga didapati negatif,” katanya dalam kenyataan di sini hari ini.

Setakat ini dua wanita dikatakan mirip Zalina Shaharah, telah ditemui masing-masing di Shah Alam dan Sentul pada Rabu dan Jumaat.

Individu yang didakwa dilihat di tiga lokasi di Seksyen 3, 9 dan 14, di sini disahkan seorang gelandangan manakala wanita yang ditemui di kawasan Jalan Haji Salleh, Sentul pada 6 petang pada Jumaat itu tidak mempunyai sebarang dokumen pengenalan diri.

Mohd Iqbal berkata pihaknya mengalu-alukan bantuan orang ramai untuk mencari OH dan sebarang

maklumat lanjut boleh disalurkan kepada Penolong Pegawai Penyiasat Sarjan Sabturia di talian 016-3375269.

Polis percaya Zalina Shaharah, 58, masih berada di dalam negara susulan tiada pergerakan keluar membabitkan wanita itu yang dikesan pihak berkuasa setakat ini.

Pihak polis menerima laporan mengenai kehilangan wanita itu daripada anaknya Mikhael Norman, 33, pada 29 Nov tahun lepas yang cuba menghubunginya sejak 24 Nov 2021 bagi memaklumkan datuk pengadu telah dimasukkan ke hospital, namun wanita itu tidak dapat dihubungi.


Pakar kesihatan Jepun bimbang Olimpik jadi pusat pandemik

Ketika Malaysia melakukan persiapan untuk menghantar atlet menyertai Sukan Olimpik di Tokyo, sekumpulan saintis Jepun, termasuk sesetengahnya bertaraf penasihat kanan berkaitan pandemik Covid-19, memberi amaran membenarkan penonton hadir pada satu-satu acara akan membantu menyebarkan virus sama ada secara domestik atau antarabangsa.

Bagaimanapun, cadangan mereka – menyekat atau mengehadkan jumlah penonton di lapangan – belum lagi dikemukakan kepada Jawatankuasa Olimpik Antarabangsa (IOC) dan kerajaan Jepun, yang setakat ini tidak bersedia menangguhkan acara bertaraf dunia itu buat kali kedua yang akan bermula 23 Julai depan.

Media melaporkan kerajaan Yoshihide Suga dan IOC menyekat kemasukan pelancong ke Jepun untuk menyaksikan sukan itu secara peribadi, namun jutaan penduduknya bakal hadir ke lebih 40 lokasi pertandingan di sekitar Tokyo.

“Itu adalah idea yang buruk,” kata sekumpulan pakar kesihatan awam ketika mereka bertemu kali pertama secara maya kelmarin sejak pandemik Covid-19 melanda Negara Matahari Terbit itu.

Namun, mereka bimbang amaran diberikan itu tidak dipedulikan. Kebanyakan pakar kesihatan awam itu lebih suka jika Olimpik Tokyo ditangguhkan lagi terlebih dahulu.

Memberi pendirian semasa kerajaan Jepun dan IOC, pembincangan di kalangan pakar itu beralih kepada sama ada harus membenarkan atau tidak penonton domestik menyaksikan acara dipertandingkan di lokasi sukan itu.

“Tetapi mungkin sudah terlambat untuk mempertimbangkan perubahan drastik dalam cara Sukan Olimpik Tokyo dianjurkan,” kata Ahli Epidemiologi Universiti Kyoto, Profesor Hiroshi Nishiura.

Ibu pejabat kawalan virus Corona kebangsaan di bawah Kabinet Jepun tidak pernah secara terbuka membincangkan risiko mengadakan pertandingan itu, kata pengkaji penyakit epidemik itu lagi.

Pengerusi Panel Penasihat Kerajaan Jepun mengenai Covid-19, Profesor Shigeru Omi berkata, beliau akan membawa cadangan dan amaran itu kepada ibu pejabat kawalan virus kebangsaan untuk tindakan lanjut pada 20 Jun ini.

Bagaimanapun tidak pasti sama ada beliau akan mengemukakan laporan daripada kumpulan pakar yang bersidang secara maya itu atau mengarahkan panel berkenaan untuk menyediakannya.

“Masa tepat laporan itu akan dikemukakan, dan sama ada diserahkan kepada kerajaan atau IOC masih dalam perbincangan,” kata Nishiura.

Sukan Olimpik 2020 yang pada awalnya dijadualkan pada musim panas lalu ditangguhkan selama setahun disebabkan pandemik Covid-19.

Namun Tokyo dan beberapa bandar utama lain masih diletakkan di bawah perintah darurat, sementara program vaksinasi yang dikatakan perlahan menyebabkan penganjur didesak menangguhkan lagi acara sukan itu.

Tinjauan pendapat di kalangan orang awam baru-baru ini menunjukkan 60 hingga 80 peratus lebih suka sukan itu dibatalkan terlebih dahulu. Namun pegawai IOC dan ahli politik Jepun, yang melihat kepada kos berbilion dolar yang telah dibelanjakan, membuat keputusan untuk meneruskan juga acara sukan itu.

Bulan lalu, Naib Presiden IOC John Coates ketika ditanya dalam satu persidangan sama ada sukan itu perlu diteruskan walaupun Tokyo diletakkan di bawah perintah darurat berkata: “Jawapannya semestinya ya.”

Ketegangan pendapat antara pakar kesihatan awam dengan ahli politik Jepun dan pegawai IOC berlaku selepas Omi muncul di hadapan dua jawatankuasa perundangan, minggu lalu.

“Mengadakan Sukan Olimpik adalah sesuatu yang tidak normal dalam keadaan sekarang,” katanya di hadapan jawatankuasa kesihatan dari badan perundangan yang lebih rendah, menurut laporan media tempatan.

Ketika berdepan jawatankuasa kesihatan yang lebih tinggi, Omi berkata penganjur Olimpik Tokyo mesti melaksanakan langkah paling ketat untuk meminimumkan risiko penularan virus Covid-19.

Namun beliau membidas jawatankuasa berkenaan sambil berkata apa sahaja nasihat tidak akan berguna jika tidak sampai kepada IOC.

Bagaimanapun, Menteri Kesihatan, Tenaga Kerja dan Kebajikan Jepun, Norihisa Tamura menolak pendapat Omi sambil berkata: “Itu hanya laporan hasil penyelidikan sukarela.”

Nishiura berkata satu kebimbangan hanyalah Sukan Olimpik membantu menyebarkan varian Covid-19 yang lebih cepat menular, terutama memandangkan sejumlah besar atlet, pelatih, pegawai, media, sukarelawan, dan penonton domestik, berkumpul.

Namun katanya, Jawatankuasa Olimpik Jepun telah menyediakan garis panduan ketat meminta atlet dan kakitangan sokongan untuk membatasi perjalanan ke lokasi dan tempat rasmi; elak pengangkutan awam, menjauhi pusat tarikan pelancong, restoran, dan bar; dan meninggalkan negara ini dalam masa dua hari setelah tamat acara mereka.

Walaupun garis panduan mengatakan bahawa ketidakpatuhan boleh menyebabkan atlet dilarang bertanding, Nishiura mengatakan tidak ada indikasi bagaimana sekatan ini akan dikuatkuasakan.

Setakat ini, Jawatankuasa Olimpik Jepun belum menyediakan rancangan kontinjensi untuk menangani penularan kes yang mungkin melampaui kemudahan rawatan kesihatan ketika acara sukan itu diadakan.

Kesan daripada jangkitan ketika Sukan Olimpik boleh merebak ke seluruh negara dan bahkan di seluruh dunia, kata Pakar Kesihatan Awam Universiti Tohoku, Profesor Hitoshi Oshitani.

Sejak awal pandemik Covid-19 tahun lalu, kes jangkitan dikesan kembali meningkat setiap kali cuti umum, termasuk sambutan tahun baharu dan sepanjang minggu musim bunga.

Acara Sukan Olimpik Tokyo 2020 itu akan berlangsung mulai Julai hingga Ogos, manakala Sukan Paralimpik Tokyo dijadual dari 24 Ogos hingga 5 September depan. – Agensi


Macau Scam: Lebih RM3.59 juta hilang dari akaun Tabung Haji

Bukit Aman mendedahkan sindiket penipuan Macau Scam telah berjaya membuat pengeluaran wang daripada akaun Tabung Haji yang dihubungkan dengan akaun bank konvensional milik mangsa.

Pengarah Jabatan Siasatan Jenayah Komersial (JSJK) Datuk Mohd Kamarudin Md Din berkata kemudahan fasiliti perbankan Internat oleh Tabung Haji bersama bank-bank komersial lain telah membolehkan perkara itu berlaku.

Setakat ini katanya polis menerima laporan 65 kes kehilangan wang dalam akaun Tabung Haji membabitkan nilai RM3.59 juta berlaku dalam kalangan mangsa sindiket penipuan Macau Scam, baru-baru ini.

“Siasatan mendapati mangsa terlibat telah memberikan maklumat perbankan kepada individu tidak dikenali melalui telefon.

“Akibatnya tidak hanya wang dari akaun bank mereka yang hilang, namun wang dari akaun Tabung Haji yang dihubungkan bersama akaun bank tersebut turut hilang.

“Setakat ini, 65 kes sebegini telah dikesan melibatkan kerugian RM3,599,275.46,” katanya dalam satu kenyataan hari ini.

Menurutnya berdasarkan siasatan yang dijalankan, dalang kepada kegiatan itu adalah sindiket Macau Scam yang akan membuat panggilan kepada mangsa dan menakutkan mangsa dengan dakwaan jenayah, tunggakan kad kredit atau lain-lain.

“Kononnya bagi tujuan siasatan, sindiket kemudiannya akan meminta mangsa untuk mendedahkan maklumat perbankan mereka,” katanya.

Mohd Kamarudin berkata, walaupun orang ramai sudah terlalu kerap diingatkan agar jangan sesekali memberikan maklumat perbankan kepada individu tidak dikenali, masih ramai yang menjadi mangsa penipuan.

“Justeru, pesanan sedemikian akan terus disampaikan dalam usaha mengelakkan orang ramai terus menjadi mangsa penipuan sindiket Macau Scam.

“Untuk mendapatkan sebarang nasihat atau maklumat lanjut, orang ramai boleh menghubungi CCID Scam Response Center di talian 03-26101559 atau 03-26101599,” katanya.


PUI, PUS boleh mengundi esok

Suruhanjaya Pilihan Raya (SPR) membenarkan pengundi yang bergejala termasuk mereka yang sedang dikuarantin, untuk menunaikan tanggungjawab mengundi pada hari pengundian Pilihan Raya Negeri (PRN) Johor, esok.

Setiausaha SPR Datuk Ikmalrudin Ishak berkata khemah khas akan disediakan untuk kumpulan itu dan dipantau oleh pegawai kesihatan.

“Bagi pengundi berstatus PUI dan PUS yang ingin mengundi hendaklah memohon kebenaran Pegawai Kesihatan Daerah (PKD) dan Pejabat Kesihatan Daerah yang mengawasi Arahan Perintah Pengawasan dan Pemerhatian berkenaan, untuk keluar sementara ke pusat mengundi.

“Kebenaran ini adalah tertakluk kepada penilaian risiko jangkitan oleh Pegawai Kesihatan Daerah tersebut dan pengundi perlu mematuhi semua garis panduan yang ditetapkan oleh KKM,” katanya dalam satu kenyataan, hari ini.

Pada masa yang sama, Ikmalrudin sekali lagi mengingatkan semua pihak yang bertanding bahawa tempoh rasmi berkempen akan tamat pada malam ini iaitu sehingga jam 11.59 malam.

“Selepas tempoh itu berakhir, semua pihak hendaklah menghentikan sebarang bentuk aktiviti berkempen termasuk aktiviti merayu undi, termasuk menerusi saluran media sosial seperti Facebook, Twitter, Instagram dan lain-lain,” katanya.

Seramai 2,539,606 orang pengundi layak mengundi dalam PRN kali ini.

Berikut adalah peraturan yang ditetapkan bagi PUI dan PUS bagi PRN Johor esok.

Pengundi positif Covid-19 semasa hari mengundi dan pengundi berstatus patient under investigation (PUI) dan person under surveillance (PUS)

• Bagi pengundi yang berstatus Covid-19 positif, mereka adalah tidak dibenarkan keluar dari tempat mereka sedang menerima rawatan (hospital/pusat rawatan/pusat kuarantin/rumah dll.) untuk mengundi kerana masih dalam rawatan dan sememangnya masih berjangkit dan boleh menyebabkan penularan jangkitan kepada orang lain selagi mana masih dalam rawatan;

• Pengundi berstatus patient under investigation (PUI) dan person under surveillance (PUS) yang ingin mengundi hendaklah memohon kebenaran dari Pegawai Kesihatan Daerah (PKD), Pejabat Kesihatan Daerah yang mengawasi Arahan Perintah Pengawasan dan Pemerhatian berkenaan, untuk keluar sementara ke Pusat Mengundi. Kebenaran ini adalah tertakluk kepada penilaian risiko jangkitan oleh Pegawai Kesihatan Daerah tersebut dan pengundi perlu mematuhi semua garis panduan yang ditetapkan oleh KKM;

• Pengundi yang berstatus PUI dan PUS hendaklah diasing dan ditempatkan di khemash/bilik/ruang khas yang disediakan;

• PUI dan PUS dikehendaki menggunakan pengangkutan sendiri untuk pergi ke Pusat Mengundi. Penggunaan pengangkutan awam tidak dibenarkan;

• Kebenaran keluar mengundi untuk individu yang berstatus PUI dan PUS adalah tertakluk kepada tempoh yang dibenarkan oleh pihak KKM. Setelah selesai mengundi, individu ini dikehendaki segera meninggalkan Pusat Mengundi dan terus pulang ke tempat kuarantin dijalankan; dan

• Khemah/bilik/ruang khas hendaklah dilakukan disinfeksi berdasarkan garis panduan KKM sebaik sahaja selepas setiap pengundi positif Covid-19, PUI dan PUS selesai mengundi.


Anwar yang hubungi Zahid rancang komplot, tapi salahkan Muhyiddin pula

Datuk Seri Anwar Ibrahim sebelum ini berkomplot dengan anak muridnya, Datuk Seri Ahmad Zahid Hamidi dalam menjatuhkan kerajaan Perikatan Nasional (PN), tetapi kini cuba memesongkan fakta tersebut.

Ketua Pembangkang itu didedahkan dalam satu perbualan tular dengan Presiden UMNO dalam menjatuhkan kerajaan PN dipimpin Tan Sri Muhyiddin Yassin, walhal diketahui umum Zahid dan beberapa pemimpin UMNO sedang berdepan pertuduhan di mahkamah.

Untuk rekod, Anwar juga terlibat secara langsung dalam merancang menjatuhkan kerajaan PN bersama-sama dengan pemimpin UMNO yang berada dalam Kluster Mahkamah.

Walaupun secara jelas terdapat bukti Anwar merancang bersama-sama pemimpin UMNO Kluster Mahkamah, Anwar kini pula mahu Muhyiddin menjelaskan berhubung dakwaan wujud campur tangan dalam institusi kehakiman.

“Kita juga menunggu dan menuntut penjelasan lanjut dari Muhyiddin Yassin tatkala beliau sendiri yang mendedahkan bahawa wujudnya cubaan untuk mengubungi beliau agar mencampuri urusan mahkamah dalam kes-kes berprofil tinggi.

“Ini kerana timbulnya kemusykilan dan kecurigaan umum apakah pihak eksekutif mencampuri urusan kehakiman meski kita akui adanya hakim-hakim yang tegas dan patuh tunduk pada hukum,” katanya dipetik laporan Malaysiakini.

Semasa kemelut politik tahun lalu yang menyaksikan 15 Ahli Parlimen (MP) UMNO menarik sokongan terhadap pentadbiran Muhyiddin, Anwar yang menggepalai blok pembangkang, Pakatan Harapan (PH) turut serta dalam memberi desakan terhadap kerajaan ketika itu.

Muhyiddin enggan tunduk kepada 15 MP UMNO tersebut yang sedang berdepan kes mahkamah mahu beliau mencampuri urusan kehakiman sehingga menyebabkan mereka menarik sokongan terhadap kerajaan sehingga kehilangan majoriti.


Sanusi kekal calon Menteri Besar walaupun diserang PH-UMNO, kata PAS Kedah

Datuk Seri Muhammad Sanusi Md Nor kekal menjadi calon Menteri Besar bagi Perikatan Nasional (PN) jika mempertahankan kemenangan pada Pilihan Raya Negeri (PRN), umum PAS Kedah.

Pesuruhjaya PAS Kedah, Datuk Ahmad Yahya berkata keputusan mengekalkan Sanusi sebagai calon MB sudah diputuskan sebelum ini, ia walaupun pemimpin utama PN itu berdepan serangan tidak henti Pakatan Harapan (PH)-UMNO.

“Setakat ini kita letakkan dia (Sanusi) adalah calon utama tidak ada calon kedua untuk Pas Kedah.

“Tapi kita faham, kita menghormati sistem untuk lantikan dan sebagainya sudah tentu dan PN Kedah akan mengangkat cadangan ini kepada PAS Pusat dan dipersembahkan kepada Sultan Kedah,” katanya kepada media selepas menghadiri siri ceramah mega Perikatan Nasional DUN Gurun di Dataran Caltex, Pewaja Steel, malam tadi.

Hadir sama Ahli Parlimen Jerai, Sabri Azit dan calon Perikatan Nasional (PN) bagi Dewan Undangan Negeri (DUN) Gurun, Baddrol Bakhtiar.

Bagaimanapun Ahmad berkata keputusan itu adalah berdasarkan kepada sudut politik yang digambarkan oleh PAS Kedah.

“Adab, susun atur dan proses itu akan diikut sebagaimana yang dituntut.

“Cuma dari sudut politik kita tegaskan itulah (Sanusi) satu-satunya calon kita,” katanya lagi.


Jangkitan baharu naik melepasi 4,000

Sebanyak 4,097 jangkitan baharu Covid-19 dilaporkan di seluruh negara dalam tempoh 24 jam sehingga 12 tengah hari tadi, meningkat berbanding 3,504 kes yang dilaporkan dalam tempoh sama semalam.

Ketua Pengarah Kesihatan, Tan Sri Dr Noor Hisham Abdullah berkata angka terbaharu itu menjadikan kumulatif kes positif sejak awal tahun lalu meningkat kepada 2,699,240 kes.

Bagaimanapun, sehingga semalam seramai 2,606,309 pesakit dilaporkan sembuh.

Pada masa sama, beliau memaklumkan kadar kebolehjangkitan Covid-19 atau Ro/Rt pada jangkaan mengikut kes seharian semalam untuk seluruh negara adalah 0.94.

Bagaimanapun, lima negeri mencatat nilai Rt melebihi 1.00, dengan kadar kebolehjangkitan Negeri Sembilan pada 1.02.

Tiga negeri, Pulau Pinang, Pahang dan Perlis pula mencatat nilai Rt 1.01, manakala Melaka Rt 1.00.

Negeri-negeri lain mencatat nilai Rt antara 0.73 dan 0.99.


UMNO Kelantan sasar tanding banyak kerusi, yakin tapau bersih

UMNO Kelantan berhasrat untuk bertanding di sembilan kawasan Parlimen dan 35 kerusi Dewan Undangan Negeri (DUN) pada Pilihan Raya Umum ke-15 (PRU-15) akan datang.

Pengerusi Badan Perhubungan UMNO Kelantan Datuk Ahmad Jazlan Yaakub bagaimanapun enggan mengulas lanjut berhubung kawasan mana yang akan ditandingi parti itu, lapor Bernama.

“Tidak perlulah saya sebutkan, malah kalau ada yang di luar sana kata bahawa UMNO Kelantan bercita-cita besar, sememangnya dalam pertempuran kita perlu bercita-cita besar, insya-Allah kita akan memperoleh sasaran (menang kerusi ditandingi) berkenaan.

“Untuk kerusi Parlimen pula tidak mustahil untuk kita letak sasaran itu memandangkan pada PRU-11 iaitu tahun 2004, kita pernah memperoleh kemenangan sembilan kerusi Parlimen,” katanya.

Beliau berkata demikian selepas menyempurnakan Majlis Pelancaran Jentera PRU15 Veteran UMNO Kelantan dan Perasmian Keluargaku Pengundi Barisan Nasional (BN) di Kolej Kemahiran Tinggi MARA, Lubok Jong, Rantau Panjang, dekat sini hari ini.

Ahmad Jazlan yang juga Ahli Parlimen Machang berkata pihaknya kini giat meneliti dan membuat kajian untuk menentukan senarai calon yang bakal bertanding pada PRU15 sebelum diserahkan kepada Presiden UMNO Datuk Seri Dr Ahmad Zahid Hamidi.

“Kalau boleh kita mahu mengetengahkan seramai mungkin muka baharu serta tidak meminggirkan kepimpinan yang ada dan muka lama kerana kombinasi ini amat penting,” katanya.

Kelantan mempunyai 14 kawasan Parlimen dan 45 kerusi DUN. Pada PRU14, BN Kelantan memenangi lapan kerusi DUN dan lima kerusi Parlimen.


Tuan Ibrahim Menteri Besar jika PN rampas Pahang, kata Muhyiddin

Bersatu akan menyokong Timbalan Presiden PAS Datuk Seri Tuan Ibrahim Tuan Man sebagai Menteri Besar Pahang sekiranya Perikatan Nasional (PN) berjaya merampas negeri itu dalam Pilihan Raya Umum Ke-15 (PRU-15) pada 19 November ini.

Presiden Bersatu yang juga Pengerusi Perikatan Nasional Tan Sri Muhyiddin Yassin berkata beliau telah memberitahu Tuan Ibrahim berkenaan perkara itu baru-baru ini.

Pada PRU-15 ini, Tuan Ibrahim bertanding di kerusi Dewan Undangan Negeri N04 Cheka di Pahang, manakala pada peringkat Parlimen beliau bertanding di Kubang Kerian, Kelantan.

Menurut Muhyiddin daripada apa yang dilihatnya sekarang, terutama setelah PN melancarkan manifestonya pada Ahad (6 November) sambutan dan sokongan terhadap Perikatan Nasional semakin bertambah.

Katanya gabungan antara PAS dan Bersatu sekarang ini sudah cukup kukuh untuk berdepan parti lawan, terutama Barisan Nasional (BN) dan Pakatan Harapan (PH).

“Saya fikir di Kedah ni… begitu juga di Kelantan dan Terengganu… saya tengok yang mutakhir ini (gabungan PAS dan Bersatu) adalah kukuh dan Insya-Allah Perlis pun akan jatuh kepada kita (Perikatan Nasional), dan PAS jadi Menteri Besar Perlis. Kami akan sokong.

“Saya pergi ke Pahang, (Datuk Seri) Tuan Ibrahim (Tuan Man) ada kat situ. Dia bertanding Parlimen dan juga Dewan Undangan Negeri.

“Saya dah beritahu bila (PN) menang di Pahang, awak jadi Menteri Besar… dan PAS akan menambah bilangan Menteri Besar. Tidak mengapa… kami dalam Bersatu tidak kisah… PAS pimpin, kami akan sokong sepenuh-penuhnya.

“Pasal yang penting ialah Perikatan Nasional mengurus dan juga mentadbirkan negara. Ini perkembangan mutakhir lepas saya lancarkan manifesto PN,” katanya berucap pada ceramah umum PN BEST di Pusat Konvensyen Pendang di Parlimen Pendang, malam tadi (Isnin, 7 November 2022).

Pada PRU-15, 19 November ini Perikatan Nasional meletakkan calon daripada PAS Datuk Awang Hashim untuk mempertahankan kerusi Parlimen Pendang yang dimenanginya pada 2018 lalu.

Mengulas lanjut, Muhyiddin yang juga bekas Perdana Menteri berharap satu gelombang tsunami yang besar akan berlaku pada 19 November ini.

“Tsunami yang akan membersihkan negara kita daripada puak-puak suku sakat yang telah membawa musibah dan bencana kepada negara kita, rasuah, salah guna kuasa. UMNO, BN, PH sama-sama kita bersihkan.

“Bukan niat kita jahat. Niat kita ikhlas dan baik. Kita berpegang pada tuntutan agama kita. Kita amalkan perbuatan-perbuatan yang memang dituntut oleh Islam.

“Kita nak supaya negara kita menjadi sebuah negara yang maju, berjaya… dapat dibersihkan daripada segala kekotoran, kemungkaran, kesalahan, kebobrokan yang telah dibuat dan dilakukan oleh pimpinan-pimpinan Barisan Nasional dan Pakatan Harapan yang lalu.

“Saya berdoa calon kita di seluruh negara akan mencapai kemenangan yang cemerlang dan Perikatan Nasional akan dapat membentuk Kerajaan Persekutuan,” katanya.

Sehubungan itu, Muhyiddin sekali lagi mengingatkan apa yang penting dalam pilihan raya kali ini ialah pengundi mesti keluar beramai-ramai kerana PN memerlukan jumlah peratusan keluar mengundi yang tinggi.

“Kalau boleh sampai 100 peratus lagi baik. Kalau tidak pun 90 peratus… atau setidak-tidaknya 85 peratus. Dan saya nak beritahu kalau yang keluar mengundi itu bilangan peratusan yang tinggi maka harapan Perikatan Nasional untuk menang adalah lebih cerah lagi,” katanya.


Ada yang kepanasan lihat pertemuan Tun M, Hadi

PAS mendakwa ada pihak yang kurang senang dengan pertemuan dua tokoh politik, Presiden PAS, Tan Sri Abdul Hadi Awang dan bekas perdana menteri, Tun Dr Mahathir Mohamad.

Menurut komponen Perikatan Nasional (PN) itu, pertemuan dua tokoh itu hanyalah sebahagian daripada ‘grand design’ agenda penyatuan ummah yang diusahakan PAS selama ini.

“Ada yang seperti cacing kepanasan melihat pertemuan dua tokoh besar pemimpin Melayu ini. Seolah-olah mereka terlalu gusar dengan agenda penyatuan pemimpin Melayu Islam yang semakin subur kebelakangan ini.

Mereka takut bila pemimpin Melayu berpakat, cakna dan perjuangkan nasib orang Melayu. Sehingga tergamak membayangkan orang Melayu hidup selesa dengan keistimewaan yang diperuntukkan dan bersikap angkuh dengan kaum-kaum yang lain,” kata PAS dalam satu kenyataan di Facebook rasminya, hari ini.

Sebelum ini Facebook Proklamasi Orang Melayu mendedahkan pertemuan pemimpin tersebut di mana Abdul Hadi dikatakan turut menandatangani proklamasi berkenaan.

Turut kelihatan Naib presiden PAS Datuk Seri Ahmad Samsuri Mokhtar, Setiausaha Agung PAS Datuk Seri Takiyuddin Hassan dan penolong setiausaha agung Shahir Sulaiman.

Selain Dr Mahathir, turut kelihatan Pengerusi Sekretariat Proklamasi Orang Melayu, Datuk Marzuki Yahya dan Pengerusi Biro Mobilisasi Sekretariat Proklamasi Orang Melayu, Datuk Seri Khairuddin Abu Hassan.

Menurut kenyataan sama, PAS berkata orang Melayu sudah banyak berlapang dada dan berkorban hingga sanggup menerima orang asing menumpang rezeki di tanah air mereka.

“Kini, Malaysia dikenali sebagai sebuah negara berbilang kaum dan orang Melayu terima hakikat itu.

“Namun, jika Melayu tergugat mereka wajar diberikan kebebasan untuk bangun mempertahan maruah dan identiti bangsa agar terus dihormati di negara sendiri. Kita doakan agar agenda ini terus subur dan mekar dalam negara ini. Demi Ummah!,” katanya.


Kerajaan campuran dibentuk Anwar ada masalah integriti yang kritikal

Tidak kisah lah apa jua jenis kerajaan yang ingin Perdana Menteri mahu rakyat gelarkan ketika ini, namun yang pastinya pada mata rakyat ia adalah sebuah kerajaan yang mempunyai masalah integriti yang kritikal.

Datuk Seri Anwar Ibrahim tidak boleh memaksa rakyat untuk memanggil kerajaan ini jenis apa, malah rakyat tidak lagi bodoh kerana mereka boleh mencari buku Perlembagaan di Kinokuniya atau pun di MPH Bookstore untuk memahami sama ada wujud atau tidak sebenarnya kerajaan perpaduan seperti yang diwar-warkan kepada umum ketika ini.

Kerajaan perpaduan adalah sebuah bentuk pentadbiran yang tidak mempunyai blok pembangkang dan semua parti berada dalam kerajaan, tetapi situasi tersebut tidak berlaku walaupun cuba diusahakan pada mulanya.

Namun, bukan jenis apa kerajaan ini yang lebih penting kepada rakyat kerana apa yang lebih mustahak adakah kerajaan ini mempunyai integriti dan bersih untuk rakyat boleh harapkan untuk membawa perubahan.

Namun, isu integriti adalah masalah kritikal yang sedang dihadapi kerajaan Pakatan Harapan (PH) dan Barisan Nasional (BN) ini.

Bagaimana rakyat mahu mempercayai kerajaan ini akan mempunyai integriti apabila Anwar sendiri mengabaikan prinsipnya dengan melantik Presiden UMNO, Datuk Seri Ahmad Zahid Hamidi sebagai Timbalan Perdana Menteri (TPM).

Malah, rakyat juga berasa lucu apabila buat kali pertama dalam sejarah negara mahu pun dunia, seorang pemimpin kanan negara akan terpaksa turun naik mahkamah bagi menghadapi pertuduhan kes rasuah yang sedang berjalan.

Langkah melantik Zahid sebagai TPM bukan lah suatu tindakan luar kotak tetapi adalah satu keputusan tidak ada otak pernah dilakukan seorang pemimpin negara.

Realitinya, kerajaan yang sedang memerintah ketika ini sedang berdepan defisit kepercayaan dan rakyat tidak melihat komitmen reformasi apa yang boleh dilakukan keranan pemimpin dipilih masih terpalit dengan puluhan kes rasuah.

Alasan lantikan dibuat kerana mengikut hierarki parti adalah terlalu dangkal dan tidak memperlihatkan kesungguhan di pihak kerajaan yang semasa kempen pilihan raya lalu berdegar-degar bercakap mengenai soal reformasi dan melawan rasuah.

Lebih jelas kerajaan ini berdepan masalah integriti apabila lagu “Aduh Malaysia” yang menjadi bahan kempen PH kononnya untuk melawan kumpulan penyamun dalam UMNO juga sudah tidak lagi dimainkan dalam ceramah-ceramah politik gabungan politik tersebut.

Nampaknya pemimpin PH kini terpaksa menjaga hati rakan strategik baharu mereka untuk semata-mata kekal berkuasa, masing-masing tidak mahu hilang jawatan.

Tidak tahan dengan kritikan dalam platform media sosial, khususnya di Tik Tok, kerajaan baharu di bawah PH-BN terpaksa mengambil langkah drastik untuk mengurangkan kandungan politik yang tidak memihak kepada kerajaan.

Pelbagai aduan diterima daripada pengguna Tik Tok yang mendakwa akaun mereka disekat susulan tindakan terbaharu Menteri Komunikasi, Fahmi Fadzil yang mengarahkan pengendali aplikasi tersebut supaya menurunkan kandungan yang didakwa wujud unsur provokasi.

Ironinya, sebelum menjadi kerajaan, PH yang paling lantang menuntut kebebasan bersuara tetapi kini nampaknya mereka pula yang membelakangi prinsip tersebut dan bertindak seakan kuku besi.

Adakah ini corak pentadbiran baharu selepas PH-BN bekerjasama, tidak boleh menerima kritikan?

Sukar untuk kerajaan campuran PH-BN ini menepis kritikan dan kecaman daripada orang ramai apabila mereka sendiri yang seakan memberi bola tanggung untuk dikecam.

Tidak mudah untuk mendapatkan kepercayaan rakyat kerana sebelum ini doktrin tersebut dicipta oleh mereka sendiri dan kini mereka mahu rakyat bertukar mengikut citarasa sama para politikus pula.

Rakyat bukan seperti ahli politik yang sekejap boleh bertukar pendirian hanya kerana jawatan sama, rakyat masih mempunyai maruah tidak menjilat perasuah hanya semata-mata untuk berjaya.


Pelajar tak perlu ke balai polis, IPT keluarkan surat kebenaran

Para pelajar tidak perlu ke balai polis untuk mendapatkan surat kebenaran merentas daerah dan negeri, sebaliknya pihak Institusi Pengajian Tinggi (IPT) sendiri yang akan mengeluarkan surat berkenaan untuk mereka pulang berhari raya.

Surat sama juga akan dihantar ibu bapa atau penjaga bagi pergerakan pulang pelajar ke kampung halaman masing-masing untuk menyambut Hari Raya Aidilfitri ini, kata Pengarah Bahagian Mahasiswa Holistik Jabatan Pendidikan Tinggi Dr Mohd Suzeren Md Jamil.

“Memadai dengan surat kebenaran ini. Pelajar, ibu bapa atau penjaga tidak perlu bersesak-sesak ke balai polis untuk memohon surat kebenaran bagi tujuan pergerakan pulang ke kampung dan balik ke kampus semula,” katanya lapor Bernama.

Mohd Suzeren berkata setakat ini pelajar tidak dibenarkan menggunakan kenderaan awam untuk pergerakan pulang dan hanya dibenarkan dengan kenderaan sendiri, kenderaan ibu bapa, kenderaan yang diatur oleh IPT atau penerbangan sahaja.

Terdahulu, Kementerian Pengajian Tinggi (KPT) mengumumkan lebih 100,000 pelajar IPT yang kini berada di kampus dibenarkan pulang ke rumah masing-masing bersempena cuti Hari Raya Aidilfitri kecuali bagi Sarawak.

Pergerakan pelajar secara berfasa itu ditetapkan dari 7 hingga 12 Mei dari kampus ke kediaman masing-masing manakala tarikh kembali ke kampus bermula 15 hingga 20 Mei.

Hanya pelajar yang berada di kawasan Perintah Kawalan Pergerakan (PKP), PKP Bersyarat (PKPB) dan PKP Pemulihan (PKPP) sahaja dibenarkan pulang, manakala mereka yang berada di bawah PKP Diperketatkan (PKPD) perlu terus berada di kawasan masing-masing.

Menurut Mohd Suzeren pelajar yang sedang menjalani latihan industri (praktikal) juga dibenarkan pulang mengikut prosedur operasi standard (SOP) yang sama kerana mereka dikategorikan sebagai pelajar yang sedang menyambung pengajian di kampus.

Beliau berkata bagi pergerakan pulang pelajar ke kampus masing-masing, pelajar yang datang dari kawasan PKP akan menjalani pengasingan di kampus atau di kediaman masing-masing sebelum dibenarkan memulakan sesi pembelajaran.

“Kecuali bagi pelajar ke Sabah, mereka perlu mengikuti SOP semasa iaitu menjalani ujian calitan tiga hari sebelum penerbangan ke sana,” katanya.

Mohd Suzeren turut berharap pelajar menggunakan peluang untuk beraya bersama keluarga sebaiknya dengan mematuhi SOP hari raya seperti yang ditetapkan kerajaan.


Tawaran PM, Anwar letak syarat tambahan peruntukan dan usul percaya

Ketua Pembangkang Datuk Seri Anwar Ibrahim meletak syarat tambahan ke atas tujuh tawaran kerjasama Perdana Menteri Datuk Seri Ismail Sabri Yaakob yang dikemukakan semalam.

Anwar mahu kerajaan yang dipimpin Ismail Sabri menimbang usul blok pembangkang sebelum ini yang meminta peruntukan tambahan dan juga mengadakan usul percaya di Dewan Rakyat yang akan mula bersidang pada Isnin nanti.

“Justeru itu, antara lain Pakatan Harapan turut mengusulkan peruntukan tambahan sebanyak RM45 bilion untuk segera meringankan beban hidup rakyat.

“Dalam isu usul undi percaya terhadap Perdana Menteri, Pakatan Harapan (PH) melihat bahawa masih wujud keperluan ianya diadakan secepat mungkin pada sidang Parlimen kali ini berdasarkan titah KDYMM Seri Paduka Baginda Yang di-Pertuan Agong kepada ketua-ketua parti politik sewaktu sesi menghadap di Istana Negara pada 17 Ogos lalu, bagi mengabsahkan bahawa Perdana Menteri telah mendapat kepercayaan majoriti ahli Dewan Rakyat,” katanya dalam satu kenyataan hari ini.

Bagaimanapun, Anwar berkata blok pembangkang masih dalam fasa perbincangan bagi mencari titik persamaan dan tidak menolak akan menerima tawaran Ismail Sabri tersebut.

“Walaupun begitu, proses perbincangan masih berjalan untuk mencari titik persamaan yang terbaik bagi menangani krisis pandemik COVID-19, menjaga nyawa dan keselamatan diri dari ancaman wabak dan membebaskan rakyat dari cengkaman ekonomi berikutan kehilangan pendapatan dan pekerjaan,” katanya.

Jelasnya lagi, tawaran Ismail Sabri tersebut merupakan permulaan baik ke arah kerjasama dengan pembangkang, ia selepas pertemuan dengan pemimpin pembangkang pada 25 Ogos lalu.

“Ini adalah satu permulaan yang baik susulan daripada pertemuan saya dan pimpinan Pakatan Harapan bersama Perdana Menteri pada 25 Ogos lalu,” katanya lagi.

Semalam, Ismail Sabri mengumumkan tujuh tawaran Transformasi Parlimen dan Pentadbiran Kerajaan untuk mengembalikan kestabilan politik demi menangani wabak Covid-19 dan memulihkan ekonomi negara.

Enam daripada tujuh tawaran itu pernah dibuat Muhyiddin ketika penghujung pentadbirannya sebagai PM sebelum Kerajaan Perikatan Nasional (PN) tumbang susulan peletakan jawatan beliau pada 16 Ogos lalu, setelah tidak mendapat sokongan majoriti di Parlimen.

Tawaran Muhyiddin tersebut pada mula menerima reaksi positif daripada beberapa pemimpin DAP seperti Ahli Parlimen Damansara, Tony Pua dan Ahli Parlimen Bangi, Ong Kian Ming namun pemimpin kanan PH tidak menerima tawaran itu.


‘No mask, no clothes’: Australia halau pengulas kritis Britain Katie Hopkins

Australia membatalkan visa personaliti media Britain yang sentiasa mencetuskan kontroversi, Katie Hopkins selepas dia memuat naik ancaman untuk melanggar peraturan ketat kuarantin di hotel, di dalam media sosialnya, kata pegawai kanan negara itu hari ini.

Hopkins diterbang ke Sydney untuk tampil pada sebuah program realiti televisyen ketika dia menyiarkan video di Instagram yang berbicara mengenai membuka pintu bilik hotel dalam keadaan telanjang dan tidak memakai pelitup muka ketika pekerja hotel datang menghantar makanan.

Mengikut peraturan pihak berkuasa Australia, semua pengembara asing perlu menjalani kuarantin 14 hari di hotel, bagi mengekang penularan wabak Covid-19.

Polis kemudian mengenakan denda AUS$1,000 terhadap Hopkins, 46 tahun, kerana tidak memakai pelitup muka dan membawanya ke lapangan terbang untuk diusir.

Menteri Dalam Negeri Karen Andrews berkata pihak berkuasa bertindak pantas memastikan visa kemasukan pengulas kritis United Kingdom itu ke Australia dibatalkan setelah rakaman berkenaan muncul di media sosial.

“Kami mengambil tindakan segera memastikan dia keluar dari Australia secepat mungkin. Dia jelas bukan seseorang yang kita mahu berada di negara ini,” kata Andrews kepada ABC.

Dalam video siaran langsung pada Sabtu lalu dia menggambarkan bahawa sekatan dan kawalan Covid-19 yang dikenakan seluruh dunia sebagai ‘penipuan terbesar dalam sejarah manusia’ sambil bergurau untuk melanggar peraturan kuarantin itu.

Dalam video itu, Hopkins ketika di dalam bilik kuarantinnya berkata dia merancang untuk menakutkan pekerja hotel yang membawa makanan kepadanya dengan membuka pintu sambil berbogel dan tidak memakai pelitup muka.

Mengikut peraturan pihak berkuasa Australia, individu yang menjalani kuarantin di bilik hotel tidak dibenar membuka pintu sehingga 30 saat selepas makanan mereka diletak di luar dan mesti memakai pelitup muka ketika membuka pintu.

Klip video berdurasi 28 minit itu yang asalnya disiarkan menerusi laman Instagramnya dan kemudian dimuat naik ke dalam YouTube kini sudah dipadam.

Hopkins telah lama mencetuskan kontroversi dengan membangkitkan isu rasis, anti-Muslim dan antipendatang dan sejak kebelakangan ini menentang peraturan Covid-19.

Sehingga semalam, dianggarkan lebih 12 juta rakyat Australia sedang dikuarantin bagi mengawal penyebaran wabak varian Delta yang semakin menular.

Australia mencatatkan 119 kes jangkitan baharu Covid-19 dan tiada kematian yang dilaporkan. Ini menjadikan kes keseluruhan jangkitan di negara itu adalah sebanyak 32,017 kes dan 914 kes kematian. – Agensi


Trend penularan Covid-19 turun, negara menuju fasa endemik

Situasi penularan Covid-19 yang semakin pulih beberapa minggu kebelakangan ini membuktikan kesediaan negara serta masyarakat untuk memasuki fasa endemik, kata Ketua Pengarah Kesihatan Tan Sri Dr Noor Hisham Abdullah.

Beliau berkata perkara itu dapat dilihat menerusi trend penurunan bagi purata kes harian, jumlah kluster dan kapasiti penggunaan hospital manakala peratusan kadar vaksinasi yang tinggi.

Menurut Dr Noor Hisham secara keseluruhan indikator utama termasuk kes harian, kes aktif, kematian, kes yang dirawat di unit rawatan rapi (ICU) serta nilai kebolehjangkitan atau R-Naught (Rt) mencatatkan penurunan secara konsisten sejak minggu epidemiologi (ME) ke-34 (22 hingga 28 Ogos 2021).

“Terdapat sebanyak 63,722 kes Covid-19 yang dilaporkan pada ME ke-40 (3 hingga 9 Okt) berbanding 83,368 kes yang dilaporkan pada ME ke-39 iaitu penurunan sebanyak 23.6 peratus.

“Sebanyak 133,806 kes aktif dilaporkan pada ME ke-40 iaitu penurunan 21.0 peratus berbanding ME ke-39,” katanya dalam laporan Bernama.

Selain penurunan nilai Rt sebanyak 0.2 peratus setiap hari, Noor Hisham berkata kes kematian merekodkan 700 kes dengan purata 100 kes sehari pada ME ke-40, iaitu penurunan 50.2 peratus berbanding ME ke-39.

Katanya lagi sebanyak 778 kes yang memerlukan rawatan di ICU direkodkan pada ME ke-40 menyaksikan penurunan sembilan peratus berbanding ME ke-39 manakala 331 kes memerlukan bantuan pernafasan pada ME ke-40 juga menurun 11.2 peratus berbanding ME ke-39.

Dr Noor Hisham berkata sebanyak 79 kluster dilaporkan pada ME ke-40 dan daripada jumlah itu, terdapat penurunan 21 kluster berbanding ME ke-39, iaitu penurunan sebanyak 21 peratus.

Mengenai kapasiti penggunaan hospital, Noor Hisham memaklumkan KKM memperuntuk 16,199 katil wad biasa dan 1,514 katil wad ICU dan daripada jumlah itu, sebanyak 8,164 katil digunakan sepanjang ME ke-40 menurun lima peratus berbanding minggu sebelumnya.

“Selaras dengan perkembangan positif ini, masyarakat dinasihatkan agar tidak leka dan cepat berpuas hati dengan status semasa jangkitan Covid-19 di negara.

“Kita wajar mengambil pengajaran daripada peristiwa kenaikan kes Covid-19 yang mendadak sebelum ini sehingga melumpuhkan pelbagai sektor ekonomi dan sosial,” katanya.

Tambahnya berkata melalui inisiatif ‘reopening safely’, semua pihak perlu memainkan peranan penting dalam memutuskan rantaian Covid-19 dengan mematuhi prosedur operasi standard (SOP) dan meningkatkan penilaian kendiri TRIIS iaitu ‘test, report, isolate, inform and seek’ atau ‘ujian, lapor, kuarantin atau pengasingan kendiri, memaklumkan dan dapatkan rawatan segera’ terutamanya apabila sempadan negeri dibuka semula hari ini.


Razarudin Timbalan Ketua Polis Negara ganti Mazlan

Pengarah Jabatan Siasatan Jenayah Narkotik Bukit Aman, Datuk Razarudin Husain dilantik sebagai Timbalan Ketua Polis Negara baharu, berkuat kuasa 26 Disember ini.

Beliau menggantikan Datuk Seri Mazlan Lazim yang bersara wajib pada 25 Disember, kata Menteri Dalam Negeri Datuk Seri Hamzah Zainudin.

Katanya pelantikan itu telah mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah selepas menerima nasihat Perdana Menteri Datuk Seri Ismail Sabri Yaakob atas perakuan Suruhanjaya Pasukan Polis (SPP).

Pelantikan itu selaras dengan Fasal 4 dan 5 Perkara 140 Perlembagaan Persekutuan, katanya pada sidang media selepas menyampaikan watikah Timbalan Ketua Polis Negara kepada Razarudin di sini hari ini.

“Razarudin mempunyai rekod perkhidmatan yang cemerlang dalam melumpuhkan serta memerangi kegiatan jenayah di seluruh negara.

“Saya percaya gandingan baharu beliau bersama Ketua Polis Negara Tan Sri Acryl Sani Abdullah Sani akan memantapkan lagi gerak kerja Polis Diraja Malysia dalam memelihara keselamatan dan ketenteraman awam,” kata Hamzah.

Razarudin yang berasal dari Dengkil, Selangor, telah berkhidmat selama 36 tahun dalam Polis Diraja Malaysia (PDRM) bermula pada 27 Disember 1982.

Sebelum pelantikan terkini, beliau pernah memegang jawatan penting dalam PDRM antaranya Ketua Jabatan Siasatan Jenayah (KJSJ) Pulau Pinang, Pegawai Turus Jabatan Siasatan Jenayah Berat (D9) Perak dan seterusnya Timbalan Ketua Polis Perak dan sebelum diamanahkan mengetuai kontinjen itu.


Ismail Sabri adalah PM kepada rakyat, bukan hanya Presiden UMNO

Seperkara yang perlu difahami selepas perjanjian Memorandum Persefahaman (MoU) kerajaan dengan pembangkang adalah Datuk Seri Ismail Sabri Yaakob merupakan Perdana Menteri (PM) kepada semua rakyat dan bukan hanya kepada Presiden, Datuk Seri Ahmad Zahid Hamidi.

Zahid dan Ahli-ahli Majlis Tertinggi UMNO tidak lagi boleh mengawal Ismail Sabri atau melayaninya seperti memegang jawatan Naib Presiden dalam parti, ia bermakna mereka tidak boleh memaksanya untuk mengikut telunjuk sesuka hati.

Bagi Ismail Sabri, perkara yang lebih penting sekarang adalah memberi fokus ke arah usaha memulihkan negara, implikasi pandemik Covid-19 bukan sahaja terhadap ekonomi negara tetapi ia juga sudah mengubah sebahagian kehidupan rakyat di bawah ketika ini.

Jika dahulu sebelum Covid-19 muncul, rakyat boleh hidup dengan selesa walaupun tidak mewah, bagaimanapun keadaan tersebut sudah berubah apabila yang dahulunya hidup selesa kini ramai juga yang jadi papa kedana.

Banyak yang kehilangan pekerjaan, kemunculan banyak penjaja-penjaja yang memacak payung berniaga di tepi jalan sudah cukup mencerminkan kepayahan hidup yang dihadapi sekarang, ia belum mengambilkira profesional seperti juruterbang, jurutera, kontraktor dan eksekutif di syarikat swasta yang juga terkena tempias apabila dibuang kerja.

Realitinya, zaman pandemik menguji rakyat dengan pelbagai cabaran hidup baharu, tiada pilihan selain mencari jalan untuk survival demi sesuap nasi tanpa mengira cara apa sekalipun asalkan ia halal.

Rakyat sudah berubah dan parti-parti politik juga perlu mengubah cara pemikiran mereka serta mencari strategi yang berbeza, tidak ada guna lagi bergaduh setiap hari dan berebut kuasa tetapi akhirnya yang rugi adalah rakyat.

Begitu juga UMNO, pemimpinnya tidak boleh melayani Ismail Sabri sebagai budak suruhan parti yang hanya akan mengikut telunjuk segelintir pemimpin atasan, jalan terbaik adalah menasihati dan memberi cadangan yang dapat membantu beliau dalam mengendalikan urusan pentadbirannya.

Namun, ia bukan mudah untuk mengubah pemikiran lama yang sudah berkarat dalam UMNO, segelintirnya masih berlagak seolah-olah parti tersebut kuat seperti dahulu dan mahu membuat keputusan mengikut sesuka hati.

Keadaan tersebut sudah tidak lagi wujud dan UMNO perlu berpijak di bumi yang nyata dan bukan lagi hidup dalam kenangan, kebergantungan UMNO sekarang adalah kepada Bersatu, PAS, GPS dan beberapa Ahli Parlimen Bebas yang menyokongnya.

Jika tanpa sokongan rakan parti-parti ini mustahil UMNO dapat menjadi dominan dan kembali berkuasa di Putrajaya, sikap lama yang mendabik dada dan sombong perlu diketepikan sebaliknya pendekatan diplomasi dengan semua parti yang ada adalah jalan terbaik.

Oleh sebab itu, Ismail Sabri mengambil jalan perdamaian atau dalam erti kata lain tidak mencari gaduh dengan musuh, kerjasama politik rentas parti yang dahulunya dilontar oleh Tan Sri Muhyiddin Yassin diteruskan demi menjamin kestabilan politik negara.

Langkah tersebut mungkin tidak memuaskan hati segelintir kecil dalam UMNO. Individu seperti Zahid, Datuk Seri Najib Razak, Datuk Seri Khaled Nordin, Datuk Puad Zarkashi, Datuk Asyraf Wajdi Dusuki dan lain-lain yang suka menjadi batu api tidak perlu dilayani Ismail Sabri sekiranya mahu lama menjadi PM.

Ismail Sabri boleh mendengar nasihat dan pendapat yang diberikan tetapi tidak bermakna ia perlu diterima bulat-bulat, bukankah konsep ‘Keluarga Malaysia’ yang diperkenalkan seharusnya memupuk semangat musyawarah dan diplomasi sebelum sebarang keputusan dimuktamadkan.

Ideologi politik lama di mana semua keputusan yang dibuat oleh UMNO adalah betul dan perlu diikuti sudah tidak lagi relevan dalam konteks politik sekarang, Ismail Sabri mungkin tidak berani untuk menyuarakan pandangan sedemikian kerana ia pasti mengundang rasa tidak puas hati di kalangan akar umbi.

Tetapi apa pilihan yang Ismail Sabri ada, pilihan dan jawapan terbaik kepada setiap keputusan yang bakal diputuskannya perlu mengambilkira semua pihak dan tidak membelakangi semangat ‘Keluarga Malaysia’ yang beliau sendiri perkenalkan.

Ia tidak bermakna Ismail Sabri perlu tunduk kepada pembangkang tetapi beliau boleh menggunakan jalan tengah atau keputusan ‘menang-menang’ yang dapat memberi kelegaan kepada semua, bukan hanya kepada UMNO tetapi kepada seluruh rakyat Malaysia.

Hanya dengan menjadi PM kepada semua rakyat baharu Ismail Sabri akan dapat membawa keluar negara daripada krisis kesihatan paling teruk pernah berlaku dalam sejarah negara, bukan PM kepada Zahid atau parti UMNO sahaja.

Semoga maju jaya Datuk Seri Ismail Sabri.


Jangkitan baharu terus melonjak, tertinggi sejak 17 September 2021

Jangkitan harian Covid-19 di seluruh negara dalam tempoh 24 jam sehingga 12 tengah hari tadi terus melonjak tinggi berbanding semalam – tertinggi sejak September 2021.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu sebanyak 17,134 kes baharu direkodkan, meningkat berbanding 13,944 kes semalam.

Kali terakhir negara merekodkan kes harian melebihi 17,000 adalah pada 17 September 2021 iaitu sebanyak 17,577 kes.

Angka itu, katanya menjadikan kumulatif positif Covid-19 sejak awal 2020 hingga hari ini sebanyak 2,956,332 kes.

Sehingga semalam, seramai 2,824,071 pesakit Covid-19 telah sembuh, dengan 32,056 kematian dilaporkan dan 83,071 kes masih aktif.

Daripada jumlah kes aktif di seluruh negara itu, 73,405 pesakit menjalani kuarantin di rumah; 4,958 ditempatkan di PKRC; 4,570 dimasukkan ke hospital; dan 138 pesakit dirawat di unit rawatan rapi, termasuk 71 daripadanya memerlukan alat bantuan pernafasan.

Lebih 64.26 juta dos vaksin telah diberikan kepada penduduk Malaysia sejak Program Imunisasi Covid-19 Kebangsaan (PICK) dilancarkan 24 Februari hingga semalam dengan 25,724,809 atau 78.8 peratus populasi Malaysia telah lengkap divaksinasi, manakala 26,127,997 atau 80.0 peratus lagi menerima sekurang-kurangnya satu dos.

Sementara itu Dr Noor Hisham berkata kadar kebolehjangkitan Covid-19 atau Ro/Rt pada jangkaan mengikut kes seharian pada 8 Februari 2022 untuk seluruh negara adalah pada nilai RT 1.39 – naik daripada 1.32 sehari sebelumnya.

Nilai RT merujuk kepada tahap kebolehjangkitan virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan, nilai RT berada pada tahap membimbangkan apabila ia melepasi nilai 1.00 dengan lebih ramai individu berpotensi untuk dijangkiti.

Berdasarkan statistik dikongsi beliau semua negeri dan Wilayah Persekutuan merekodkan kadar kebolehjangkitan melebihi RT 1.00, dengan tertinggi di Sarawak dengan nilai 1.68 dan Perlis (1.65).

Sabah pula pada nilai RT 1.59, diikuti Labuan (1.51); Terengganu (1.40); Kedah (1.36); Putrajaya (1.35); Pulau Pinang (1.34); Pahang (1.28); Johor (1.26); Selangor (1.25); masing-masing 1.24 bagi Kelantan dan Perak; Melaka (1.20); Kuala Lumpur (1.18); dan Negeri Sembilan (1.14).